sagorsarker/bangla-wikipedia huggingface dataset:
কোষ-বিষাক্তকারক টি কোষ

কোষ-বিষাক্তকারক টি কোষ () এক ধরনের টি লসিকাকোষ (এক ধরনের শ্বেত রক্তকণিকা) যেটি কর্কটকোষ (ক্যান্সার কোষ), (বিশেষত ভাইরাস দ্বারা) সংক্রমিত কোষ কিংবা অন্য কোনওভাবে ক্ষতিগ্রস্ত দেহকোষগুলিকে ধ্বংস করে ফেলে। এটিকে কোষ-বিষাক্তকারক টি লসিকাকোষ (Cytotoxic T lymphocyte, সংক্ষেপে CTL সিটিএল), টি-ঘাতক কোষ (T-killer cell), ঘাতক টি কোষ (Killer T cell), কোষ-বিলয়কারক টি কোষ (Cytolytic T cell), সিডি৮ টি-কোষ (CD8 T-cell), ইত্যাদি নামেও ডাকা হয়।
অধিকাংশ কোষ-বিষাক্তকারক টি কোষ এমন কিছু টি-কোষ গ্রাহক (T-cell receptor, সংক্ষেপে TCR) তৈরি করে যেগুলি একটি বিশেষ প্রত্যুৎপাদককে চিনতে পারে। প্রত্যুৎপাদক (অ্যান্টিজেন) হল এমন একটি অণু যা দেহে অনাক্রম্য প্রতিক্রিয়া (প্রতিরক্ষামূলক প্রতিক্রিয়া) উদ্দীপ্ত করার সামর্থ্য রাখে। প্রায়শই কর্কটকোষ ও ভাইরাসগুলি থেকে এই প্রত্যুৎপাদকগুলি উৎপন্ন হয়। কোষের মধ্যে প্রত্যুৎপাদকগুলি ১ম শ্রেণীর এমএইচসি অণুগুলির সাথে আবদ্ধ থাকে এবং ১ম শ্রেণীর এমএইচসি অণুগুলি প্রত্যুৎপাদকগুলিকে কোষের পৃষ্ঠতলে বহন করে নিয়ে আসে, যেখানে টি কোষগুলি সেগুলি শনাক্ত করে। যদি টি কোষের টি-কোষ গ্রাহকটি ঐ বিশেষ প্রত্যুৎপাদকটির জন্য উপযুক্ত ধরনের হয়, তাহলে সেটি প্রত্যুৎপাদক-১ম শ্রেণীর এমএইচসি অণু সমবায়টির সাথে আবদ্ধ হয় এবং এরপর টি কোষটি সম্পূর্ণ দেহকোষটিকে ধ্বংস করে ফেলে। টি-কোষ গ্রাহককে ১ম শ্রেণীর এমএইচসি অণুর সাথে আবদ্ধ হতে হলে গ্রাহকটির সাথে সিডি৮ নামক একটি গ্লাইকোপ্রোটিন অণু উপস্থিত থাকতে হয়, যেটি ১ম শ্রেণীর এমএইচসি অণুটির অপরিবর্তনশীল অংশটির সাথে যুক্ত হয়। এ কারণে এই কোষ-বিষাক্তকারক টি কোষগুলিকে পরিপক্ব সিডি৮ কোষ বলা হয়।
সিডি৮ গ্লাইকোপ্রোটিন এবং ১ম শ্রেণীর এমএইচসি অণুর মধ্যবর্তী আকর্ষণ কোষ-বিষাক্তকারক টি কোষ ও লক্ষ্য কোষটিকে প্রত্যুৎপাদক দ্বারা নির্দিষ্ট সক্রিয়করণের সময় পরস্পরের সাথে ঘনিষ্ঠভাবে আবদ্ধ করে রাখে। সিডি৮ টি কোষগুলি সক্রিয় হবার পরে কোষ-বিষাক্তকারক টি কোষে পরিণত হয় এবং সাধারণত অনাক্রম্যতন্ত্রে এগুলির পূর্বনির্ধারিত কোষ-বিষাক্তকারক ভূমিকা থাকে। তবে সিডি৮ টি কোষগুলির কিছু সাইটোকাইন (কোষীয় রাসায়নিক সংকেতবাহী পদার্থ) তৈরি করারও সামর্থ্য থাকে।
হামারা হিন্দুস্তান আওর উসকে ফাজায়েল

হামারা হিন্দুস্তান আওর উসকে ফাজায়েল () ভারত বিভাজনের কিছুকাল আগে ১৯৪১ সালে লিখিত হুসাইন আহমদ মাদানির ৩২ পৃষ্ঠার একটি প্রবন্ধ যেখানে তিনি হিন্দুস্তানের গুণাবলি তুলে ধরেছেন। ভারতের স্বাধীনতা আন্দোলনের সময় হিন্দু জাতীয়তাবাদীদের দাবি ছিল ভারত শুধুমাত্র হিন্দুদের জন্য পবিত্র, মুসলমানরা বহিরাগত এবং ভারতের সাথে মুসলমানদের কোনো সম্পর্ক ছিল না। মাদানি হিন্দু জাতীয়তাবাদীদের এই দাবিকে সরাসরি চ্যালেঞ্জ না করে তার বিপরীতে একটি ইসলামি দাবি তুলে ধরেন, যেখানে তিনি যুক্তি দেন, পৃথিবীর আদি পিতা আদম ভারতে অবতীর্ণ হয়েছিলেন, সে অনুযায়ী সকল মানুষ তার বংশধর এবং ভারত সকলের জন্য।
হুসাইন আহমদ মাদানি এই গ্রন্থে আরবি সাহিত্যের একটি পুরানো ধারা, "ফাজায়েল" ব্যবহার করেছেন যেখানে লেখকরা বিভিন্ন দেশের গুণ বা যোগ্যতা তুলে ধরেন। তবে তিনি এটিকে ভারতীয় জাতির জন্য তৈরি করা ঐতিহাসিক "জীবনী" হিসেবে ব্যবহার করেছিলেন। হিন্দু জাতীয়তাবাদীরা জোর দিয়েছিলেন, ভারত একটি হিন্দু ভূমি, শুধুমাত্র হিন্দুদের জন্য পবিত্র এবং তথাকথিত বিদেশি মুসলমান এবং খ্রিস্টানদের জন্য নয়। ভারতের সাথে মুসলমানদের কোনো সম্পর্ক ছিল না। মাদানি এই যুক্তিকে সরাসরি চ্যালেঞ্জ করেননি; তিনি কেবল এর বিপরীতে একটি ইসলামি দাবি করেছিলেন। মাদানি এই ধারার পূর্ববর্তী লেখকদের উদ্ধৃতি দিয়ে নিম্নলিখিত বিষয়গুলি তুলে ধরেন,
মাদানির চূড়ান্ত এবং তার জন্য অকাট্য যুক্তি ছিল, মুহাম্মদ (স.) তার মাতৃভূমিকে ভালোবাসতেন, তার ভারতীয় অনুসারীরা এর ব্যতিক্রম কমই করতে পারে। আধুনিক জাতীয়তাবাদের আনুগত্যের প্রতি মুসলমানদের সামাজিকীকরণ এবং অন্যান্য ভারতীয়দের তাদের গ্রহণ করতে উৎসাহিত করার জন্য মাদানির এই বক্তব্য ছিল। তার যুক্তির দুটি অংশ ছিল। একটি ফাজায়েল বা গুণাবলির দৃষ্টিকোণ থেকে। অপরটি তিনি মুসলমানদেরকে "ভারতের দাসত্বের বিরুদ্ধে প্রতিরোধ" বলে সম্মুখভাগে রাখেন। মাদানি যুক্তি দিয়েছিলেন যে, মুসলমানরা কেবল ব্রিটিশ বিরোধী ছিলেন না–বরং তারা সবচেয়ে বেশি ব্রিটিশ বিরোধী ছিলেন। মাদানি নির্মাণ করেছেন এমন অনাক্রম্যবাদী গল্প যা মুসলমানদেরকে প্রথম জাতীয়তাবাদী হিসেবে স্থান দিয়েছে। যেমনঃ ১৮০৩ সালে শাহ আবদুল আজিজের ফতোয়া, সৈয়দ আহমদ বেরলভির জিহাদ, সিপাহী বিদ্রোহ ১৮৫৭।
উপাঞ্চল (অনাক্রম্যতন্ত্র)

মানব অনাক্রম্যতন্ত্রের আলোচনায় উপাঞ্চল বা প্রত্যুৎপাদকীয় নির্ধারক বলতে কোনও প্রত্যুৎপাদকের সেই প্রোটিন অংশটিকে বোঝায়, যে অংশটিকে অনাক্রম্যতন্ত্রের প্রতিরক্ষিকা, বি কোষ বা টি কোষগুলি শনাক্ত করতে পারে। প্রতিরক্ষিকাগুলি এই উপাঞ্চলটির সাথে আবদ্ধ হতে পারে। প্রতিরক্ষিকার যে অংশটি উপাঞ্চলের সাথে আবদ্ধ হয়, সেটিকে ঐ প্রতিরক্ষিকার পরাঞ্চল বলে। সাধারণত উপাঞ্চলগুলি বহির্জাত প্রত্যুৎপাদকের প্রোটিন অংশ হয়ে থাকে। তবে স্বতঃঅনাক্রম্য রোগের ক্ষেত্রে অনাক্রম্যতন্ত্রের কোষগুলি পোষকদেহের নিজস্ব কোষের প্রোটিনকেই ভুলবশত উপাঞ্চল হিসেবে শনাক্ত করতে পারে।
গাঠনিক কাঠামো ও পরাঞ্চলের সাথে আন্তঃক্রিয়ার উপর ভিত্তি করে প্রোটিন প্রত্যুৎপাদকগুলির উপাঞ্চলগুলিকে দুইটি শ্রেণীতে বিভক্ত করা হয়; এগুলি হল অনুরূপী উপাঞ্চল এবং রৈখিক উপাঞ্চল। অনুরূপী ও রৈখিক উপাঞ্চলগুলি
উপাঞ্চলগুলির ত্রিমাত্রিক অনুরূপিতা অনুযায়ী পরাঞ্চলের সাথে আন্তঃক্রিয়া সম্পাদন করে, যে ব্যাপারটি সংশ্লিষ্ট উপাঞ্চলের অবশিষ্টাংশসমূহের পৃষ্ঠতলীয় বৈশিষ্ট্যাবলি ও প্রত্যুৎপাদকের অন্যান্য খণ্ডসমূহের আকৃতি বা তৃতীয়-পর্যায়ের কাঠামো দ্বারা নির্ধারিত হয়। পরস্পর "অসংলগ্ন" অ্যামিনো অ্যাসিড অবশিষ্টাংশগুলির আন্তঃক্রিয়ার ফলে গৃহীত ত্রিমাত্রিক অনুরূপিতা দ্বারা অনুরূপী উপাঞ্চল গঠিত হয়। এর বিপরীতে, পরস্পর "সংলগ্ন" অ্যামিনো অ্যাসিড অবশিষ্টাংশগুলির আন্তঃক্রিয়ার ফলে গৃহীত ত্রিমাত্রিক অনুরূপিতা দ্বারা রৈখিক উপাঞ্চল গঠিত হয়। একটি রৈখিক উপাঞ্চল কেবলমাত্র সংশ্লিষ্ট অ্যামিনো অ্যাসিডগুলির প্রাথমিক কাঠামো দ্বারাই নির্ধারিত হয় না। ঐ ধরনের অ্যামিনো অ্যাসিড অবশিষ্টাংশগুলিকে অন্যান্য যে অবশিষ্টাংশগুলি ঘিরে থাকে, এবং অপেক্ষাকৃত দূরবর্তী অ্যামিনো অ্যাসিড অবশিষ্টাংশগুলিও উপাঞ্চলের ত্রিমাত্রিক উপরূপিতা গ্রহণের ক্ষমতাকে প্রভাবিত করে। ৯০% উপাঞ্চল অনুরূপী শ্রেণীর হয়ে থাকে।
রাজলক্ষী কমপ্লেক্স

রাজলক্ষী কমপ্লেক্স ঢাকার উত্তরা উপশহরে অবস্থিত একটি বিপণিবিতান। এটি উত্তরার সর্বপ্রথম এবং প্রাচীনতম বিপণিবিতান। এই বিপণিবিতান বুধবার পুরো দিন এবং বৃহস্পতিবার অর্ধেক দিন বন্ধ থাকে।
রাজলক্ষী কমপ্লেক্স ঢাকার উপশহর উত্তরার ৩ নম্বর সেক্টরে ঢাকা-ময়মনসিংহ মহাসড়কের পশ্চিম পাশে অবস্থিত।
রাজ্জাক উত্তরায় এই বিপণিবিতান ভবনটি প্রতিষ্ঠা করেন। এটি নির্মাণ করে রূপায়ন নামে একটি কোম্পানির মালিক আবদুল লতিফ ও মুখলেসুর রহমান নামক দুইজন ঠিকাদার। রাজলক্ষী কমপ্লেক্সের নির্মাণ কাজ ১৯৮৬ সালের মার্চ মাসে শুরু হয়। নির্মাণ কাজের শুরুতে উত্তরা ছিল জনবসতিহীন এলাকা। ১৯৯২ সালে এর নির্মাণকাজ সম্পন্ন হয়। প্রথমে কমপ্লেক্সটির তিন তলা পর্যন্ত নির্মাণ করা হয়। এরপর সোনালী ব্যাংক থেকে ঋণ নিয়ে ছয় তলার কাজ শেষ করা হয়।রাজ্জাক এই ভবনে একটি প্রেক্ষাগৃহ নির্মাণ করতে চেয়েছিলেন কিন্তু রাজউক অনুমতি দেয়নি। ভবনে বিসিকের একটি অডিটোরিয়াম ছিল। পরবর্তীতে রাজ্জাকের পরিবারও প্রেক্ষাগৃহ নির্মাণের জন্য সেটি নেওয়ার চেষ্টা করে। নিকটে একটি স্কুল থাকায় অনুমতি দেওয়া হয়নি।
রাজলক্ষী কমপ্লেক্সের আয়তন ১২,৯৬০ বর্গফুট। এটি ছয়তলা ভবন। ভবনটি নিচে দোকান এবং উপরে নানাবিধ কার্যালয় স্থাপনের উপযোগী করে তৈরি করা হয়েছে।
২২ নভেম্বর তারিখে রাজলক্ষী কমপ্লেক্সের পঞ্চম তলার একটি দোকানে আগুন লাগে। ফায়ার সার্ভিসের চারটি ইউনিট প্রায় এক ঘণ্টার চেষ্টায় আগুন নিয়ন্ত্রণে আনে। দ্রুত ব্যবস্থা নেওয়ার ফলে আশেপাশের দোকানগুলোর কোনো ক্ষতি হয়নি।
বানো হারালু

বানো মেগোলহুসাউ হারালু একজন সাংবাদিক এবং একজন সংরক্ষণবাদী। তিনি দূরদর্শন, এনডিটিভি-তে কাজ করতেন এবং "ইস্টার্ন মিরর-এর" সম্পাদক ছিলেন। তিনি অসামান্য নারী গণমাধ্যমকর্মীর জন্য চামেলি দেবী জৈন পুরস্কার এবং নারী শক্তি পুরস্কারে ভূষিত হন। তিনি নাগাল্যান্ড বন্যপ্রাণী ও জীববৈচিত্র্য সংরক্ষণ ট্রাস্টের একজন পরিচালক।
মার্বেল প্যালেস চিড়িয়াখানা

মার্বেল প্যালেস, ভারতের উত্তর কলকাতায় অবস্থিত একটি প্রাসাদতুল্য সুবৃহৎ অট্টালিকা, যা রাজা রাজেন্দ্র মল্লিক ১৮৩৫ সালে তৈরি করেছিলেন এবং এতে ইউরোপীয় ও ভারতীয় শিল্পী কর্তৃক তৈরিকৃত অনেক সুন্দর পশ্চিমা ভাস্কর্য, ভিক্টোরীয় আসবাবপত্র এবং চিত্রকর্ম রয়েছে। বড় বড় ঝাড়বাতি, ঘড়ি এবং রাজা ও রাণীদের আবক্ষ মূর্তি দিয়ে প্রাসাদের হলওয়েগুলি সজ্জিত। এটি মার্বেল দেয়াল ও মেঝে, প্রাচীন জিনিসপত্র, রুবেনসের আঁকা ছবি, কিউরিওস, মার্বেল মূর্তি, মেঝে থেকে ছাদের আয়না এবং বিরল পাখির সংগ্রহের জন্য বিখ্যাত। মার্বেল প্রাসাদে এখনও বসবাস করা হয়। প্রবেশ সীমাবদ্ধ এবং সরকারী পর্যটন অফিস থেকে অনুমতি নিতে হয়।
প্রাসাদের পাশে অবস্থিত মার্বেল প্যালেস চিড়িয়াখানা, যেটি ভারতের প্রথম চিড়িয়াখানা। এটা এখন প্রাথমিকভাবে ময়ূর, টোকান, মানিকজোড়, ও সারস সহ একটি পক্ষিশালা হিসেবে কাজ করছে।
মুহাম্মদ মারহুন

মুহাম্মদ জসিম মুহাম্মদ আলি আব্দুল্লাহ মারহুন (, ; ১২ এপ্রিল ১৯৯৮; মুহাম্মদ মারহুন নামে সুপরিচিত) হলেন একজন বাহরাইনী পেশাদার ফুটবল খেলোয়াড়। তিনি বর্তমানে বাহরাইনী ক্লাব রিফফা এবং বাহরাইন জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় মধ্যমাঠের খেলোয়াড় এবং আক্রমণাত্মক মধ্যমাঠের খেলোয়াড় হিসেবে খেলেন।
২০১৫–১৬ মৌসুমে, বাহরাইনী ফুটবল ক্লাব রিফফার হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; রিফফার হয়ে চার মৌসুম অতিবাহিত করার পর ২০১৯–২০ মৌসুমে তিনি চেক ক্লাব বোহেমিয়ান্স ১৯০৫-এ যোগদান করেছেন। ২০১৯–২০ মৌসুমে, তিনি বোহেমিয়ান্স ১৯০৫ হতে পুনরায় বাহরাইনী ক্লাব রিফফায় যোগদান করেছেন।
২০১৫ সালে, মারহুন বাহরাইন অনূর্ধ্ব-২০ দলের হয়ে বাহরাইনের বয়সভিত্তিক পর্যায়ে অভিষেক করেছিলেন। প্রায় ৩ বছর যাবত বাহরাইনের বয়সভিত্তিক দলের হয়ে খেলার পর, তিনি ২০১৮ সালে বাহরাইনের হয়ে আন্তর্জাতিক পর্যায়ে অভিষেক করেছেন; বাহরাইনের জার্সি গায়ে তিনি এপর্যন্ত ২৮ ম্যাচে ১২টি গোল করেছেন।
মুহাম্মদ জসিম মুহাম্মদ আলি আব্দুল্লাহ মারহুন ১৯৯৮ সালের ১২ই এপ্রিল তারিখে বাহরাইনের জিদহাফসে জন্মগ্রহণ করেছেন এবং সেখানেই তার শৈশব অতিবাহিত করেছেন।
মারহুন বাহরাইন অনূর্ধ্ব-২০ এবং বাহরাইন অনূর্ধ্ব-২৩ দলের হয়ে খেলার মাধ্যমে বাহরাইনের প্রতিনিধিত্ব করেছেন।
২০১৮ সালের ৬ই সেপ্টেম্বর তারিখে, ২০ বছর, ৪ মাস ও ২৫ দিন বয়সে, বাম পায়ে ফুটবল খেলায় পারদর্শী মারহুন ফিলিপাইনের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বাহরাইনের হয়ে অভিষেক করেছেন। উক্ত ম্যাচের ৮৭তম মিনিটে রক্ষণভাগের খেলোয়াড় আহমদ আলি জুমার বদলি খেলোয়াড় হিসেবে তিনি মাঠে প্রবেশ করেছিলেন; ম্যাচে তিনি ৮ নম্বর জার্সি পরিধান করে বাম পার্শ্বীয় মধ্যমাঠের খেলোয়াড় হিসেবে খেলেছিলেন। ম্যাচটি ১–১ গোলে ড্র করেছিল। বাহরাইনের হয়ে অভিষেকের বছরে মারহুন সর্বমোট ৫ ম্যাচে ২টি গোল করেছেন।
টাটা স্টিল প্রাণিবিদ্যা উদ্যান

টাটা স্টিল জুলজিক্যাল পার্ক, ভারতের ঝাড়খণ্ড রাজ্যের জুবিলি পার্ক, জামশেদপুরের এক কোণে অবস্থিত। এই চিড়িয়াখানাটি এর সাফারি পার্কের জন্য পরিচিত, যা পর্যটকদেরকে জঙ্গলযুক্ত এলাকা দিয়ে গাড়ি চালানোর অভিজ্ঞতা দেয়, যেখানে প্রাণীরা অবাধে বিচরণ করে। পর্যটকরা চিড়িয়াখানার প্রকৃতি শিক্ষা কেন্দ্রেও যেতে পারেন, যা চিড়িয়াখানার প্রাণীদের সম্পর্কে তথ্য দেয়। এই চিড়িয়াখানার অন্যান্য জিনিসগুলি হল জুবিলি লেকে নৌকায় যাত্রা করা এবং প্রকৃতিক পথ ধরে হাঁটা।
সার্থনা প্রাকৃতিক উদ্যান

সার্থনা প্রকৃতি উদ্যান হল একটি প্রাণিবিদ্যা উদ্যান, যা ভারতের গুজরাতের, সুরাটে অবস্থিত সুরাট পৌর কর্পোরেশনের মালিকানাধীন এবং পরিচালিত।
এটি রাজ্যের বৃহত্তম প্রাণিবিদ্যা উদ্যান এবং গুজরাটের প্রাচীনতম প্রাণিবিদ্যা উদ্যানগুলির মধ্যে একটি, উত্তর দিকে তাপ্তি নদী এবং সুরাত কামরেজ রোড এর দক্ষিণ দিকে ৮১ একর জুড়ে বিস্তৃত।
চিড়িয়াখানাটি ১৯৮৪ সালে প্রতিষ্ঠিত হয়েছিল, এটি দক্ষিণ গুজরাত অঞ্চলের প্রথম চিড়িয়াখানা এবং গুজরাটের প্রজনন কেন্দ্র। চিড়িয়াখানাটি সফলভাবে সিংহ, বেঙ্গল টাইগার, হিমালয় ভাল্লুক এবং সাদা ময়ূর প্রজনন করেছে।
গালফপোর্ট, মিসিসিপি

গালফপোর্ট রাজ্যের রাজধানী জ্যাকসনের পরে মিসিসিপির দ্বিতীয় বৃহত্তম শহর। বিলোক্সির পাশাপাশি, গালফপোর্ট হল হ্যারিসন কাউন্টির অন্য একটি কাউন্টি আসন ও মিসিসিপি রাজ্যের গালফপোর্ট-বিলোক্সি মহানগর পরিসংখ্যান অঞ্চলের দুটি প্রধান শহরের মধ্যে বৃহত্তম, যা মিসিসিপি রাজ্যের গালফপোর্ট–বিলোক্সি–পাসকাগুলা সম্মিলিত পরিসংখ্যান অঞ্চলের অন্তর্ভুক্ত। ২০১০ সালের আদমশুমারি অনুসারে, গালফপোর্ট শহরের মোট জনসংখ্যা ৬৭,৭৯৩ জন ছিল, ২০১৮ সালের হিসাবে মেট্রো অঞ্চলের জনসংখ্যা প্রায় ৪,০০,০০০ জন। এছাড়াও এটি মার্কিন নৌবাহিনীর আটলান্টিক ফ্লিট সিবি'র আবাসস্থল।
এই অঞ্চলটি হাজার হাজার বছর ধরে আদিবাসী সংস্কৃতির অন্তর্গত ছিল, যা চোক্টো ও এই এলাকার প্রথম ইউরোপীয় অভিযাত্রীদের মধ্যে ঐতিহাসিক সংঘর্ষের মধ্যে দিয়ে সমাপ্ত হয়েছিল। মার্কিন যুক্তরাষ্ট্র ১৮০৩ সালে লুইসিয়ানা ক্রয়ের সময় ফ্রান্সের কাছ থেকে অঞ্চলটি অধিগ্রহণ করার আগে, উপসাগরীয় উপকূল বরাবর ফরাসি উপনিবেশবাদীরা ১৮ শতকে বিলোক্সি ও মোবাইলের কাছাকাছি প্রতিষ্ঠা করেছিল। মার্কিন যুক্তরাষ্ট্র ১৮৩০ সালের ইন্ডিয়ান রিমুভাল অ্যাক্টের মাধ্যমে চোক্টো ও অন্যান্য উপজাতীয় ভূমির দাবিসমূহ নির্বাপিত করার জন্য চুক্তিসমূহ সম্পন্ন করে এবং সেগুলিকে ইন্ডিয়ান অঞ্চল তথা বর্তমান সময়ের ওকলাহোমাতে সরিয়ে দেয়। সেই সময়কালে, দক্ষিণ-পূর্বের পাঁচটি সভ্য উপজাতির মধ্যে অন্য চারটিকেও সরিয়ে দেওয়া হয়েছিল, যাতে শ্বেতাঙ্গ বসতি স্থাপনকারীরা জমিসমূহর অধিকার লাভ করতে সক্ষম হয় এবং সেগুলিকে কৃষি, বিশেষ করে তুলা চাষের জন্য বিকশিত করা যায়।
এই অবস্থানের নিকটবর্তী মিসিসিপি সিটি নামে পরিচিত একটি প্রাথমিক বসতি ১৮৫৮ সাল থেকে মিসিসিপির মানচিত্রে আবির্ভূত হয়। মিসিসিপি সিটি ১৮৪১ সাল থেকে ১৯০২ সাল পর্যন্ত হ্যারিসন কাউন্টির কাউন্টি আসন ছিল, কিন্তু এখন এটি পূর্ব গালফপোর্টের একটি শহরতলি।
মার্কিন যুক্তরাষ্ট্রের আদমশুমারি ব্যুরো অনুসারে, শহরের মোট আয়তন ৬৪.২ বর্গ মাইল (১৬৬.৪ বর্গ কিমি), যার মধ্যে ৫৬.৯ বর্গ মাইল (১৪৭.৪ বর্গ কিলোমিটার) ভূমি ও ৭.৩ বর্গ মাইল (১৯.০ বর্গ কিলোমিটার) (১১.৪০%) জলভাগ রয়েছে।
২০২০-এর মার্কিন যুক্তরাষ্ট্রের আদমশুমারি অনুসারে, শহরে ৭২,৯২৬ জন বাসিন্দার, ২৫,৫৫৯ জন বাড়ির মালিক ও ১৫,৫৮৪ টি পরিবার ছিল।
গাল্ফপোর্টের ২০১৪ ব্যাপক বার্ষিক আর্থিক প্রতিবেদন অনুসারে, শহরের শীর্ষ নিয়োগকর্তারা ছিলেন:
গালফপোর্ট শহরটির বিদ্যালয় শিক্ষা গালফপোর্ট বিদ্যালয় জেলা ও হ্যারিসন কাউন্টি বিদ্যালয় জেলা দ্বারা পরিবেশিত হয়। মিসিসিপি গাল্ফ কোস্ট কমিউনিটি কলেজের হ্যারিসন কাউন্টি ক্যাম্পাসটি গাল্ফপোর্টেও অবস্থিত।
হারিকেন ক্যাটরিনার আগে, গালফপোর্টে উইলিয়াম কেরি বিশ্ববিদ্যালয়ের একটি উপগ্রহ বিদ্যায়তন ছিল। বিশ্ববিদ্যালয়টি ২০০৯ সালে উত্তর হ্যারিসন কাউন্টিতে মিসিসিপি হাইওয়ে ৬৭-এর নিকট নির্মিত তার নতুন ঐতিহ্যগত বিদ্যায়তনে স্থানান্তরিত হয়।
দক্ষিণী মিসিসিপি বিশ্ববিদ্যালয়ের গালফ পার্ক বিদ্যায়তনটি গাল্ফপোর্টের ঠিক পশ্চিমে লং বিচে অবস্থিত। ক্যাটরিনা হারিকেন দ্বারা ২০০৫ সালে ব্যাপক ক্ষতির পর বিদ্যায়তনের ভবনসমূহের মেরামত ও সংস্কার ২০১২ সালেও চলমান ছিল।
ফ্রস্ট ইলাস্ট্রেটেড

ফ্রস্ট ইলাস্ট্রেটেড ছিল যুক্তরাষ্ট্রের ইন্ডিয়ানার ফোর্ট ওয়েন থেকে প্রকাশিত একটি স্বাধীন সাপ্তাহিক সংবাদপত্র ছিল। পত্রিকাটি দেশটির "আফ্রিকান আমেরিকানদের সংবাদ ও দৃষ্টিভঙ্গি" প্রচার করতো। ১৯৬৮ সালে প্রতিষ্ঠিত, এটি ফোর্ট ওয়েনের প্রাচীনতম সাপ্তাহিক সংবাদপত্র ছিল। "ফ্রস্ট ইলাস্ট্রেটেড" ন্যাশনাল নিউজপেপার অ্যাসোসিয়েশন, দ্য ন্যাশনাল নিউজপেপার পাবলিশার্স অ্যাসোসিয়েশন, এবং হুশিয়ার স্টেট পাবলিশার্স অ্যাসোসিয়েশন এবং গ্রেটার ফোর্ট ওয়েন চেম্বার অফ কমার্সের সদস্য ছিল।
১৯৬৮ সালে প্রতিষ্ঠিত, "ফ্রস্ট ইলাস্টট্রেডের" তিনটি প্রতিযোগী সাময়িকী ছিল যারা ফোর্ট ওয়েনের সংখ্যালঘু সম্প্রদায়ের জন্য কাজ করেছিল। "ফ্রস্ট ইলাস্ট্রেটেডের" প্রকাশক এডওয়ার্ড স্মিথের মতে, কাগজটি স্থিরচিত্র সংযোজনের মাধ্যমে নিজেকে আলাদা করেছে, নিজেকে একটি "সচিত্র" কাগজ হিসাবে বিপণন করেছে।
১৯৬৯ সালে, আফ্রিকান-আমেরিকান কার্টুনিস্ট রিচার্ড "গ্রাস" গ্রীন "ফ্রস্ট ইলাস্ট্রেটেডের" জন্য "লস্ট ফ্যামিলি" () আঁকেন।
"ফ্রস্ট ইলাস্ট্রেটেডের" সর্বশেষ সংখ্যাটি অক্টোবর ১১-২৪, ২০১৭-এর সপ্তাহ'র খবর নিয়ে প্রকাশিত হয়েছিল। এটির প্রধান পাতার গল্পটি ছিল ফোর্ট ওয়েনের লুথারিয়ান হাসপাতালের নতুন নির্বাহী কর্তা সম্পর্কে।
মুহাম্মদ মুসা

মুহাম্মদ মুসা খান (জন্ম ২৮ আগস্ট ২০০০) একজন পাকিস্তানি ক্রিকেটার। নভেম্বর,২০১৯ সালে পাকিস্তান ক্রিকেট দলের হয়ে তার আন্তর্জাতিক ক্রিকেটে অভিষেক ঘটে। 
১৬ অক্টোবর, ২০১৮ সালে অনুষ্ঠিত ২০১৮-১৯ কায়েদ-ই-আজম ওয়ানডে কাপে সুই নর্দার্ন গ্যাস পাইপলাইনস লিমিটেডের হয়ে লিস্ট এ অভিষেক ঘটে। তার লিস্ট এ অভিষেকের আগে, তাকে ২০১৮ অনূর্ধ্ব-১৯ ক্রিকেট বিশ্বকাপের জন্য পাকিস্তানের দলে রাখা হয়েছিল। ২০১৮-১৯ কায়েদ-ই-আজম ট্রফিতে ৭ নভেম্বর ২০১৮ সালে সুই নর্দার্ন গ্যাস পাইপলাইনস লিমিটেডের হয়ে প্রথম-শ্রেণীর ক্রিকেটে অভিষেক হন। 
২২ ফেব্রুয়ারি ২০১৯ সালে অনুষ্ঠিত ২০১৯ পাকিস্তান সুপার লিগে ইসলামাবাদ ইউনাইটেডের হয়ে তার টি-টোয়েন্টি অভিষেক হয়। টুর্নামেন্ট চলাকালীন, "সবুজ চোখ এবং একটি নজরকাড়া চুলের স্টাইল সহ লম্বা, চওড়া কাঁধের যুবক" তার গতির জন্য (উচ্চ ১৪০ সেকেন্ডে) কিন্তু নির্ভুলতার অভাবের জন্য উল্লেখ করা হয়েছিল। 
সেপ্টেম্বর ২০১৯ সালে তাকে ২০১৯-২০ কায়েদ-ই-আজম ট্রফি টুর্নামেন্টের জন্য নর্দান দলে সদস্য করা হয়েছিল। 
ডিসেম্বর,২০১৮ সালে উদীয়মান এশিয়া কাপের জন্য পাকিস্তানের দলে মনোনীত করা হয়। অক্টোবর, ২০১৯ সালে ২০১৯-২০ অস্ট্রেলিয়ার সফরে টেস্ট এবং টি-টোয়েন্টি আন্তর্জাতিক (T20I) স্কোয়াডে অন্তর্ভুক্ত করা হয়েছিল। ৪ নভেম্বর ২০১৯ সালে অস্ট্রেলিয়ার বিপক্ষে পাকিস্তানের হয়ে তার টি-টোয়েন্টি অভিষেক হয়। ২৯ নভেম্বর, ২০১৯ সালে অস্ট্রেলিয়ার বিপক্ষেও পাকিস্তানের হয়ে তার টেস্ট অভিষেক ঘটে। 
জুন,২০২০ সালেকোভিড-১৯ মহামারি চলাকালীন পাকিস্তানের ইংল্যান্ড সফরের জন্য তাকে চার রিজার্ভ খেলোয়াড়ের একজন হিসাবে দলে অন্তর্ভুক্ত করা হয়েছিলো। ২০২০ সালের অক্টোবরে, তাকে জিম্বাবুয়ের বিরুদ্ধে পাকিস্তানের হোম সিরিজের জন্য ২২ সদস্যের দলে নিবার্চন করা হয়েছিল। ২৯ অক্টোবর ২০২০ সালে তাকে জিম্বাবুয়ের বিরুদ্ধে প্রথম ম্যাচের জন্য পাকিস্তানের একদিনের আন্তর্জাতিক (ওডিআই) দলে অন্তর্ভুক্ত করা হয়েছিল। ১ নভেম্বর ২০২০ সালে জিম্বাবুয়ের বিপক্ষে একদিনের আন্তর্জাতিক(ওডিআই) ম্যাচে অভিষেক ঘটে।
বি কোষ

বি কোষ বা বি লসিকাকোষ এক ধরনের লসিকাকোষ উপপ্রকারের শ্বেতকণিকা। এগুলি দেহের উপযোজী অনাক্রম্যতন্ত্রের প্রতিরক্ষিকা-মধ্যস্থতাকৃত অনাক্রম্যতা অংশটিতে কাজ করে। বি কোষগুলি প্রতিরক্ষিকা (অ্যান্টিবডি) অণু উৎপাদন করে। তবে এই প্রতিরক্ষিকাগুলি বি কোষ থেকে নিঃসৃত হয় না, বরং এগুলি প্লাজমা ঝিল্লিতে প্রোথিত হয়ে বি-কোষ গ্রাহকের অংশ হিসেবে কাজ করে। যখন কোনও সরল বা স্মৃতি বি কোষ কোনও প্রত্যুৎপাদক দ্বারা সক্রিয় হয়, তখন এটি সংখ্যাবৃদ্ধি করে একটি প্রতিরক্ষিকা-নিঃসরণকারী সক্রিয়ক কোষে পরিণত হয়, যার নাম প্লাজমাব্লাস্ট বা প্লাজমা কোষ। অধিকন্তু, বি কোষগুলি প্রত্যুৎপাদক উপস্থাপন করে (এগুলিকে পেশাদার প্রত্যুৎপাদক উপস্থাপক কোষ হিসেবেও শ্রেণীবদ্ধ করা হয়) এবং সাইটোকাইন নামক রাসায়নিক সংকেতবাহী পদার্থ নিঃসরণ করে। স্তন্যপায়ী প্রাণীসমূহে বি কোষগুলি অস্থিমজ্জায় পরিপক্বতা লাভ করে। পাখিদের ক্ষেত্রে বি কোষগুলি ফ্যাব্রিসিয়াসের থলিতে পরিপক্বতা লাভ করে, যেটিকে ইংরেজিতে বার্সা অভ ফ্যাব্রিসিয়াস বলে। এখানেই বিজ্ঞানী চ্যাং ও গ্লিক সর্বপ্রথম কোষগুলি আবিষ্কার করেন; তাই বার্সা শব্দটির ইংরেজি আদ্যক্ষর বি-এর নামে এই কোষগুলির নাম দেওয়া হয় বি কোষ।
বি কোষগুলি তাদের কোষপর্দায় বি-কোষ গ্রাহক অভিব্যক্ত করে। বি-কোষ গ্রাহকগুলির মাধ্যমে একটি বি কোষ একটি বহিরাগত প্রত্যুৎপাদকের সাথে আবদ্ধ হতে পারে এবং সেটির বিরুদ্ধে একটি প্রতিরক্ষিকা-ভিত্তিক প্রতিক্রিয়া শুরু করতে পারে।
দ্য শাইনিং স্টার (পত্রিকা)

দ্য শাইনিং স্টার বা ইন্ডিয়ানা শাইনিং স্টার একটি আফ্রিকান-আমেরিকান সংবাদপত্র যুক্তরাষ্ট্রের ইন্ডিয়ানা অঙ্গরাজ্যের অ্যান্ডারসন হতে ১৯২২ থেকে ১৯২৭ সাল পর্যন্ত প্রকাশিত হয়েছিল এটি সেখানে প্রকাশিত একমাত্র আফ্রিকান-আমেরিকান সংবাদপত্র।
১৯২২ সালে এডওয়ার্ড গাইলস আরভিন (১৮৯৩-১৯৮২) সংবাদপত্রটি প্রতিষ্ঠা করেন, তিনি ছিলেন আমেরিকার সবচেয়ে পুরনো ও বৃহৎ ব্যবসায়িক ভ্রাতৃত্ব সংগঠন আলফা কাপ্পা সাই-এর দশজন প্রতিষ্ঠাতা সদস্যের মধ্যে সর্বকনিষ্ঠ। প্রথম বিশ্বযুদ্ধে সেনাবাহিনীতে যোগদানের আগে আরভিন বিভিন্ন শহরে সংবাদপত্রের জন্য কাজ করেছিলেন। এগুলোর মধ্যে"ইন্ডিয়ানাপোলিস ফ্রিম্যান", "শিকাগো ডেইলি বুলেটিন" এবং "গ্যারি সান" অন্তর্ভুক্ত ছিল । আরভিনকে কাপ্পা আলফা সাই-এর শিকাগো এলাকার প্রাক্তন ছাত্র অধ্যায়ের দাতা হিসেবে স্মরণ করা হয় এবং তার নামে বার্ষিক কাপ্পা আলফা সাই পুরস্কারের প্রবর্তন হয়েছে।
প্রথম দিকের অনেক আফ্রিকান-আমেরিকান ভাবধারার পত্রিকার মত, "দ্য শাইনিং স্টার" আত্ম-উন্নতির উপর জোর দেয়, প্রতি সপ্তাহে পাঠকদের মুখস্থ করার জন্য একটি নতুন শব্দ এবং বাইবেলের উদ্ধৃতি প্রকাশ করে। "দ্য শাইনিং স্টারের" স্থানীয় সংবাদস্থানীয় গীর্জা এবং গ্র্যান্ড ইউনাইটেড অর্ডার অফ অড ফেলোস নামক সংগঠন দ্বারা প্রভাবিত ছিল, আরভিন সংগঠনটির সদস্য ছিলেন। "দ্য শাইনিং স্টার" তার পাঠকদের অ্যান্ডারসন শহরের স্থানীয় ব্যবসায়কে সমর্থন করার জন্য এবং স্থানীয় সম্প্রদায়ের উন্নয়ন করার জন্য আহ্বান জানিয়েছে। তবে, এটির সংবাদসমূহ শুধুমাত্র অ্যান্ডারসন কেন্দ্রীক ছিল না, এটি নিকটস্থ মানসি শহর সম্পর্কেও একটি সাপ্তাহিক কলাম কলাম প্রকাশ করতো।
দ্য আলাস্কা স্পটলাইট

দ্য আলাস্কা স্পটলাইট ১৯৫২ সালে আলাস্কার বর্তমান ভুখন্ড হতে প্রকাশিত প্রথম আফ্রিকান আমেরিকান সংবাদপত্র ছিল। এটির প্রকাশনা যখন শুরু হয়েছিল আলাস্কা তখনো একটি রাজ্য ছিল না। বরং 'টেরিটরি অব আলাস্কা' (১৯১২-১৯৫৯) নামে পরিচিত ছিল। অ্যাংকারিজ হতে জর্জ সি. অ্যান্ডারসনের একটি সাপ্তাহিক সংবাদপত্র হিসেবে পত্রিকাটির প্রকাশনা শুরু করেছিলেন। ১৯৬০-এর দশক পর্যন্ত প্রকাশের পর এটি বন্ধ হয়ে যায়।
এড ওয়েসলি'র মতে, "জর্জ সি. অ্যান্ডারসন দ্বিতীয় বিশ্বযুদ্ধের পরে অ্যাঙ্করেজ ডেইলি নিউজের জন্য লিনোটাইপ অপারেটর হিসাবে কাজ করতে এসেছিলেন।" ১৯৫২ সালে, তিনি "আলাস্কা স্পটলাইট" প্রতিষ্ঠা করেন। "অ্যান্ডারসন পরবর্তীতে দ্য মিডনাইট সান রিপোর্টার" (১৯৬২-১৯৬৬) নামে আরেকটি সংবাদপত্র শুরু করেছিলেন।
মাহদি আব্দুল জব্বার

মাহদি আব্দুল জব্বার মাহদি দারউইশ হাসান (, ; ২৫ জুন ১৯৯১; মাহদি আব্দুল জব্বার নামে সুপরিচিত) হলেন একজন বাহরাইনী পেশাদার ফুটবল খেলোয়াড়। তিনি বর্তমানে বাহরাইনী ক্লাব মানামা এবং বাহরাইন জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন।
২০১৪–১৫ মৌসুমে, বাহরাইনী ক্লাব আল ইত্তিহাদের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; আল ইত্তিহাদের হয়ে চার মৌসুম অতিবাহিত করার পর ২০১৮–১৯ মৌসুমে তিনি রিফফায় যোগদান করেছেন। ২০২০–২১ মৌসুমে, তিনি রিফফা হতে বাহরাইনী ক্লাব মানামায় যোগদান করেছেন।
মাহদি ২০১৬ সালে বাহরাইনের হয়ে আন্তর্জাতিক পর্যায়ে অভিষেক করেছেন; বাহরাইনের জার্সি গায়ে তিনি এপর্যন্ত ২০ ম্যাচে ৭টি গোল করেছেন।
মাহদি আব্দুল জব্বার মাহদি দারউইশ হাসান ১৯৯১ সালের ২৫শে জুন তারিখে বাহরাইনের মানামায় জন্মগ্রহণ করেছেন এবং সেখানেই তার শৈশব অতিবাহিত করেছেন।
২০১৬ সালের ৫ই জুন তারিখে, ২৫ বছর ও ১১ দিন বয়সে, ডান পায়ে ফুটবল খেলায় পারদর্শী মাহদি লেবাননের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বাহরাইনের হয়ে অভিষেক করেছেন। উক্ত ম্যাচের ৭০তম মিনিটে আক্রমণভাগের খেলোয়াড় মুহাম্মদ আদিলের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচটি বাহরাইন ২–০ গোলের ব্যবধানে জয়লাভ করেছিল। বাহরাইনের হয়ে অভিষেকের বছরে মাহদি সর্বমোট ১ ম্যাচে অংশগ্রহণ করেছেন।
বৃত্তীয় চতুর্ভুজ

জ্যামিতিতে, বৃত্তীয় চতুর্ভুজ অথবা অন্তর্লিখিত চতুর্ভুজ হলো এমন ধরনের চতুর্ভুজ যার চারটি শীর্ষবিন্দুই বৃত্তের পরিধিতে অবস্থিত। এই বৃত্তটিকে বলা হয় পরিবৃত্ত। বৃত্তের কেন্দ্রটিকে এবং ব্যাসার্ধটিকে যথাক্রমে পরিকেন্দ্র এবং পরিব্যাসার্ধ বলে। সাধারণত চতুর্ভুজটিকে উত্তল হিসেবে ধরা হয়। 
প্রতিটি ত্রিভুজকেই বৃত্তে অন্তর্লিখিত করা যাবে কিন্তু প্রতিটি চতুর্ভুজকে যাবে না। বর্গ নয় এমন রম্বস হলো এর একটি উদাহরণ।
যেকোন বর্গ, আয়ত, সমদ্বিবাহু ট্রাপিজিয়াম হলো বৃত্তীয়। একটি ঘুড়ি বৃত্তীয় হবে যদি এবং কেবল যদি এর দুইটি কোণ সমকোণ হয়।
একটি উত্তল চতুর্ভুজ বৃত্তীয় হবে যদি এবং কেবল যদি এর প্রতিটি বাহুর লম্ব সমদ্বিখণ্ডক একই বিন্দুতে মিলিত হয়। এই সাধারণ বিন্দুটিকে বলা হয় পরিকেন্দ্র।
একটি উত্তল চতুর্ভুজ formula_1 বৃত্তীয় হবে যদি এবং কেবল যদি এর বিপরীত কোণদ্বয় সম্পূরক হয়। 
ইউক্লিডের এলিমেন্টস 3 নং বইয়ের 22 নং প্রতিজ্ঞায় এই উপপাদ্যের উল্লেখ আছে। একইভাবে, বহিঃস্থ কোনটির বিপরীত অন্তঃস্থ কোণ সমান হলে চতুর্ভুজটি বৃত্তীয় হবে।
একটি উত্তল চতুর্ভুজ বৃত্তীয় হবে যদি এবং কেবল যদি এক বাহু ও কর্ণের মধ্যবর্তী কোণ বিপরীত বাহু ও কর্ণের মধ্যবর্তী কোণের সমান। উদাহরণস্বরূপ, 
formula_3 
টলেমির উপপাদ্য অনুসারে, বৃত্তীয় চতুর্ভুজের কর্ণ দুইটি e এবং f এর গুণফল বিপরীত বাহু জোড়ার গুণফলের সমষ্টির সমান। 
যেখানে a, b, c ও d পরপর চারটি বাহু।
formula_5 বাহু বিশিষ্ট একটি বৃত্তীয় চতুর্ভুজের ক্ষেত্রফল formula_6 ব্রহ্মগুপ্তের সূত্রের সাহায্যে: 
যেখানে, s হলো অর্ধপরিসীমা
চরিত আশালংকা

কারিয়াওয়াসাম ইন্দিপালাগে চরিত আশালংকা (; জন্ম ২৯ জুন ১৯৯৭) শ্রীলঙ্কার একজন পেশাদার ক্রিকেটার, যিনি তিনটি ফরম্যাট. এই বাম-হাতি ব্যাটসম্যান ২০২১-এর জুনে প্রথম আন্তর্জাতিক ম্যাচ খেলেন।
আশালংকা ২০১৩ সালে শ্রীলঙ্কা অনূর্ধ্ব-১৭ দলের সাথে ইংল্যান্ড সফর করেন, লফবোরোতে একটি ইংলিশ অনূর্ধ্ব-১৭ দলের বিরুদ্ধে তিনদিনের ম্যাচে ব্যাটিং শুরু করে এবং প্রতি ইনিংসে ৯২ এবং ৩১ করে সর্বোচ্চ স্কোর করেন। 
তিনি ২০১৪-১৫ সালে তার স্কুল, রিচমন্ড কলেজ, গ্যালের হয়ে ব্যাটিং শুরু করেছিলেন, স্কুলের টুয়েন্টি-20 প্রতিযোগিতার ফাইনালে তাদের সাহায্য করেছিলেন।
পর্নোগ্রাফিক ম্যাগাজিনের তালিকা

এটি পর্নোগ্রাফিক ম্যাগাজিনগুলির একটি তালিকা (কখনও কখনও "আদিরসাত্মক ম্যাগাজিন" বা "প্রাপ্তবয়স্কদের ম্যাগাজিন" বলা হয়) — যে ম্যাগাজিনগুলি যৌন প্রকৃতির বিষয়বস্তু ধারণ করে এবং সাধারণত পর্নোগ্রাফি বলে বিবেচিত হয়৷
এই তালিকায় অন্তর্ভুক্তির জন্য, পর্নোগ্রাফিক ম্যাগাজিনগুলিকে মুদ্রিত প্রকাশনা হিসাবে ব্যাপকভাবে উপলব্ধ এবং হার্ডকোর বা সফটকোর ছবি থাকতে হবে।
এই ম্যাগাজিনগুলিতে মহিলা-পুরুষ, মহিলা-মহিলা-পুরুষ এবং/অথবা মহিলা-মহিলা বিষয়বস্তু অন্তর্ভুক্ত থাকতে পারে।
সমকামী পর্নোগ্রাফিক ম্যাগাজিন, কখনও কখনও প্রাপ্তবয়স্ক ম্যাগাজিন বা সমকামী যৌন ম্যাগাজিন হিসাবে পরিচিত, একটি যৌন প্রকৃতির বিষয়বস্তু ধারণ করে, সাধারণত পর্নোগ্রাফি হিসাবে বিবেচিত হয়, যা পুরুষদের সাথে পুরুষদের যৌন মিলনের সাথে সম্পর্কিত।
এই ম্যাগাজিনগুলি সমকামী এবং উভকামী পুরুষদের লক্ষ্য করে, যদিও তাদের কিছু মহিলা পাঠকও থাকতে পারে এবং এতে পুরুষ-পুরুষ এবং মাঝে মাঝে পুরুষ-পুরুষ-মহিলা বিষয়বস্তু এবং/অথবা পুরুষ-মহিলা বিষয়বস্তু অন্তর্ভুক্ত থাকতে পারে। এই ধরনের প্রকাশনাগুলি মুখমৈথুন, পায়ুসঙ্গম এবং এই ধরনের ক্রিয়াকলাপের অন্যান্য বিভিন্ন রূপ সহ নগ্নতা এবং যৌন কার্যকলাপের চিত্র বা অন্যান্য চিত্র প্রকাশ করে। এই ম্যাগাজিনগুলো মূলত যৌন চিন্তা ও আবেগকে উদ্দীপিত করে। কিছু ম্যাগাজিন তাদের চিত্রের বিভিন্নতায় খুব সাধারণ, অন্যরা আরও সুনির্দিষ্ট হতে পারে এবং বিশেষ ক্রিয়াকলাপ বা ফেটিশ বিষয়গুলির উপর দৃষ্টি দিতে পারে।
১৯৭০ এর আগে, সেন্সরশিপ আইনের কারণে সমকামী পর্নোগ্রাফি ব্যাপকভাবে বিতরণ করা হয়নি। অ-পর্নোগ্রাফিক "বিফকেক ম্যাগাজিন" ব্যাপকভাবে উপলব্ধ ছিল, এবং সাধারণত সমকামী পুরুষরা ক্রয় করত৷ ১৯৮০-এর দশকের শেষের দিক থেকে, বেশ কয়েকটি সমকামী ম্যাগাজিন এবং সংবাদপত্রে নগ্ন বা আংশিক পোশাক পরা পুরুষ মডেল দেখানো হয়েছিল কিন্তু পর্নোগ্রাফি হিসাবে শ্রেণীবদ্ধ করা হয়নি, উদাহরণস্বরূপ "গে টাইমস" এবং "কিউএক্স ম্যাগাজিন"। "এলজিবিটি ম্যাগাজিনের তালিকা দেখুন।"
নিম্নলিখিত সমকামী পর্নোগ্রাফিক ম্যাগাজিনগুলির একটি তালিকা, যেখানে প্রকাশনার দেশ এবং প্রকাশনার আনুমানিক সময় রয়েছে:
ঘূর্ণমান দরজা (রাজনীতি)

রাজনীতিতে "ঘূর্ণমান দরজা" পদগুচ্ছটি দিয়ে 
একই ব্যক্তির কখনও আইনপ্রণেতা ও নিয়ন্ত্রকের ভূমিকা পালন করা আবার কখনও ঐসব আইন ও নিয়মকানুন দ্বারা প্রভাবিত ব্যবসা বা শিল্পপ্রতিষ্ঠানের উচ্চপদে আসীন হবার চলমান ঘটনাটিকে নির্দেশ করা হয়। অনেক সময় সরকারি কর্মকর্তারা সরাসরি ব্যবসা প্রতিষ্ঠানে যোগ না দিয়ে সেটির পক্ষে তদবিরকারী প্রতিষ্ঠানে যোগ দিতে পারেন।
ঘূর্ণন দরজা স্বার্থের সংঘাত ও দুর্নীতির একটি উদাহরণ। এর ফলে সরকার ও বেসরকারি খাতের মধ্যে অস্বাস্থ্যকর সম্পর্ক গড়ে ওঠে, সরকারি কর্মকর্তা ও বেসরকারি প্রতিষ্ঠানগুলি একে অপরের সাথে আঁতাঁত করে পরস্পরকে বিভিন্ন আর্থিক ও আইনি সুবিধা প্রদান করে নিজেদের পকেট ভারী করতে পারে এবং এতে দেশ, জাতি ও জনগণের ক্ষতি হতে পারে। এই ব্যাপারটিকে নিয়ন্ত্রক কব্জাকরণ নামেও ডাকা হয়।
Video
লেটারবক্সড

লেটারবক্সড একটি অনলাইন সামাজিক যোগাযোগ নেটওয়ার্কিং সেবা যা ২০১১ সালে ম্যাথু বুকানন এবং কার্ল ফন রেনডো যৌথভাবে প্রতিষ্ঠা করেন। এটি একটি সামাজিক যোগাযোগের অ্যাপ্লিকেশন হিসাবে চালু করা হয়েছিল যা চলচ্চিত্র সম্পর্কে মতামত ভাগ করে নেওয়ার উপর কেন্দ্রীভূত ছিল, এবং নিউজিল্যান্ডের অকল্যান্ডে একটি ছোট দল দ্বারা রক্ষণাবেক্ষণ করা হয়। ওয়েবসাইটটি চলচ্চিত্র সম্পর্কে এটির সদস্যদের রুচি বা মতামত অন্যদের সাথে বিনিময় করার জন্য তৈরী। ২৮ ফেব্রুয়ারি, ২০২১ পর্যন্ত, সদস্যরা ৬০০ মিলিয়নেরও বেশি চলচ্চিত্র দেখা হয়েছে বলে চিহ্নিত করেছেন।
ইস্টার্ন হাউজিং লিমিটেড

ইস্টার্ন হাউজিং লিমিটেড (ইএইচএল) বাংলাদেশের একটি পাবলিক লিমিটেড কোম্পানি যা রিয়েল এস্টেট উন্নয়নে কাজ করে। কোম্পানির নিবন্ধিত অফিস বাংলাদেশে অবস্থিত। ইএইচএল হল রিহ্যাব অ্যাসোসিয়েশনের ২৯ জন সদস্যের মধ্যে একটি, এটি বাংলাদেশের বেসরকারি খাতের বিকাশকারীদের কেন্দ্রীয় সংস্থা। ঢাকার শহুরে এলাকায় আবাসনের জন্য জমির উন্নয়নের উদ্দেশ্য নিয়ে ইএইচএল প্রতিষ্ঠিত হয়েছিল। এটি নির্মাণ, প্রকৌশল, উৎপাদন এবং ব্যবসায়িক কার্যক্রমের সাথে জড়িত। এটি অন্যান্য বড় ডেভেলপারদের সাথে বাংলাদেশের রাজধানী ঢাকার পরিবেশকে নতুনভাবে উপস্থাপন করার জন্য গঠিত একটি প্রতিষ্ঠান।
"ইস্টার্ন হাউজিং লিমিটেড" ইসলাম গ্রুপের একটি প্রতিষ্ঠান। এটি ঢাকা শহরের আবাসন সমস্যা কমাতে জনাব জহুরুল ইসলাম উদ্যগে ১৯৬৫ সালের শেষ দিকে গঠিত হয়েছিল। প্রতিষ্ঠানটি ঢাকার পল্লবী থানায় ৭০০টি বাড়ি নির্মাণের একটি প্রকল্প বাস্তবায়ন এবং জমি অধিগ্রহণ করে তার কাজ শুরু করে।
কোম্পানিটি বাংলাদেশের রাজধানী ঢাকার মধ্যে রিয়েল এস্টেটের উন্নয়নের মাধ্যমে কার্যক্রম শুরু করলেও এটি শহরের বাইরে নির্মাণকার্যক্রম শুরু করেছে। এটি নিয়মিতভাবে দেশে এবং বিদেশে রিহ্যাব রিয়েল এস্টেট মেলায় অংশ নেয় এবং বিক্রয় কার্যক্রম শুরু করে।
আয়ুষ শার্মা

আয়ুষ শার্মা একজন ভারতীয় অভিনেতা যিনি হিন্দি চলচ্চিত্রে কাজ করেন এবং একজন পেশাদার ব্যবসায়ী।
আয়ুষ শর্মা ২০১৮ সালে সালমান খান ফিল্মস-এর রোমান্টিক মুভি লাভরাত্রিতে তার অভিনয় করার মাধ্যমে আত্মপ্রকাশ করেন, ঐ চলচ্চিত্রে রনিত রায় সহ-অভিনেতা ছিলেন।
আয়ুষ সালমান খানের প্রযোজনা ও অভিনীত সিনেমা অ্যান্টিম: দ্য ফাইনাল ট্রুথ-এ তার বড় ভূমিকা পেয়েছিলেন, যেখানে তিনি নেতিবাচক চরিত্রে অভিনয় করেছিলেন। চলচ্চিত্রটি পরিচালনা করেছিলেন মহেশ মাঞ্জরেকার। তবে চলচ্চিত্রটি পজিটিভ রিভিউ পেয়েও থ্রীয়েটারে ভালো চলেনি।
আয়ুশ শর্মা এবং ইসাবেল কাইফ (ক্যাট্রিন কাইফের বোন) একটি হিন্দি সিনেমা কোয়াথা তৈরি করছেন, যেখানে আয়ুশ একজন সেনা অফিসারের ভূমিকায় অভিনয় করেছিলেন।
চলচ্চিত্র বিশেষজ্ঞ তরণ আদর্শ টুইট করেছেন যে কোয়াথা ২০১৯ সাল থেকে চিত্রগ্রহণ করছেন।
আয়ুষ শর্মা ২০১৪ সালে বলিউড অভিনেতা সালমান খানের ছোট বোন অর্পিতা খানকে বিয়ে করেন এবং তাদের একটি ছেলে রয়েছে।
ভিভিয়ান কিংমা

ভিভিয়ান জিলিং কিংমা (জন্ম ২৩ অক্টোবর ১৯৯৪) একজন ডাচ ক্রিকেটার । ২০১৪ সালের আইসিসি ওয়ার্ল্ড টি-টোয়েন্টি টুর্নামেন্টে তিনি নেদারল্যান্ডসের হয়ে খেলেছিলেন। তিনি প্রাথমিকভাবে জুলাই ২০১৫ সালে 
অনুষ্ঠিত ২০১৫ আইসিসি বিশ্ব টুয়েন্টি২০ বাছাইপর্বে টুর্নামেন্টের জন্য নেদারল্যান্ডসের দলে নির্বাচিত হন, কিন্তু রোয়েলফ ভ্যান ডার মারওয়ে তার স্থলাভিষিক্ত হন।। ৫ ফেব্রুয়ারি ২০১৬ সালে, স্কটল্যান্ডের বিপক্ষে নেদারল্যান্ডসের হয়ে তার টি-টোয়েন্টিতে আন্তর্জাতিক অভিষেক হয়। 
২০১৭ সালের ডিসেম্বরে, ২০১৫-১৭ আইসিসি ওয়ার্ল্ড ক্রিকেট লীগ চ্যাম্পিয়নশিপে নেদারল্যান্ডসের হয়ে নামিবিয়ার বিপক্ষে খেলার সময় তিনি একটি হ্যাটট্রিক করেন এবং লিস্ট এ ক্রিকেটে তার প্রথমবারের মত পাঁচ উইকেট লাভ করেছিলেন। 
জুলাই ২০১৯ সালে, তিনি ইউরো T20 স্ল্যাম ক্রিকেট টুর্নামেন্টের উদ্বোধনী সংস্করণে রটারডাম রাইনোসের হয়ে খেলার জন্য নির্বাচিত হন। তবে পরের মাসেই টুর্নামেন্টটি বাতিল হয়ে যায়। ২০২০ সালের এপ্রিলে, সিনিয়র দলে নাম লেখানো ১৭ জন ডাচ-ভিত্তিক ক্রিকেটারদের মধ্যে একজন ছিলেন।
২০২১ সুমেরু অগ্ন্যুৎপাত

ইন্দোনেশিয়ার জাভা দ্বীপের পূর্ব জাভা প্রদেশের আগ্নেয়গিরি সুমেরু পর্বতের অগ্ন্যুৎপাত শুরু হয় ২০২১ সালের ৪ ডিসেম্বর। প্রবল বৃষ্টিপাতের ফলে পর্বতের চূড়ায় লাভা গম্বুজটি ভেঙে পড়ার পরে অগ্ন্যুৎপাত শুরু হয়েছিল। আগ্নেয়শিলা প্রবাহ এবং লাহার অন্তত ৫,২০৫ টি বাড়ি এবং বেশ কয়েকটি সরকারী ভবন ক্ষতিগ্রস্ত হয়েছে। কমপক্ষে ৫৭ জন মারা গেছে, আরও ১০৪ জন আহত হয়েছে, আর ২৩ বাকি জনের কোন তথ্য নেই।
সুমেরু ইন্দোনেশিয়ার ১০০ টিরও বেশি সক্রিয় আগ্নেয়গিরির মধ্যে একটি। উচ্চতায় এটি ৩,৭৬৭ মিটার এবং দ্বীপের সর্বোচ্চ আগ্নেয়গিরি। আগ্নেয়গিরিটি উত্তর সুমাত্রা থেকে লেসার সুন্ডা দ্বীপপুঞ্জ পর্যন্ত বিস্তৃত আগ্নেয়গিরি পর্বতগুলির একটি শৃঙ্খলের অংশ। ইন্দোনেশিয়ার আগ্নেয়গিরিগুলো মূলত সুন্ডা প্লেটের নীচে অস্ট্রেলিয়ান প্লেটের সাগরমুখী অধোগমনের সাথে যুক্ত। অগ্ন্যুৎপাতের প্রাচীনতম রেকর্ডটি ছিল ১৮১৮ সালে। তারপর থেকে ১৯৪১, ১৯৪২, ১৯৪৫, ১৯৪৬, ১৯৪৭, ১৯৫০, ১৯৫১, ১৯৩, ১৯৫৩, ১৯৪, ১৯৫৫-১৯৫৭, ১৯৫৮, ১৯৫৯, ১৯৬০, ১৯৭৭, এবং ১৯৭৮-১৯৮৯ সালে বড় অগ্ন্যুৎপাত ঘটেছে। ২০২১ সালের জানুয়ারিতে একটি সামান্য অগ্ন্যুৎপাত ঘটেছিল যেখানে কোনও হতাহতের খবর পাওয়া যায়নি। ৪ ডিসেম্বরের অগ্ন্যুৎপাতটি ছিল ২০১৪ সাল থেকে আগ্নেয়গিরিতে ধারাবাহিক বিস্ফোরক অগ্ন্যুৎপাতের মধ্যে সর্বশেষ। আগ্নেয়গিরিতে সাম্প্রতিক অগ্ন্যুৎপাতের সাথে আগ্নেয়শিলা প্রবাহ, অগ্ন্যুৎপাত কলাম এবং তুষারধস ধ্বংসাবশেষ রয়েছে।
সুমেরুর সবচেয়ে ভয়াবহ অগ্ন্যুৎপাত ঘটে ১৯০৯ সালের ২৯ আগস্ট যখন আগ্নেয়শিলা প্রবাহ এবং লাভা ৩৮ টি বসতি ও ৬০০-৮০০ হেক্টর কৃষিজমি ধ্বংস করে দেয়। সেই অগ্ন্যুৎপাতের ফলে ২০৮ জনের মৃত্যু হয়েছিল। তারপর থেকে, আগ্নেয়গিরির বেশিরভাগ অগ্ন্যুৎপাতমূলক ক্রিয়াকলাপ ছোটখাটো স্ট্রম্বোলিয়ান অগ্ন্যুৎপাতের মধ্যে সীমাবদ্ধ ছিল। ১৯৯৪ সালে একটি অগ্ন্যুৎপাতের ফলে তিন জনের মৃত্যু হয়।
১৯৮১ সালের মে মাসে ভারী বৃষ্টিপাতের ফলে আগ্নেয়গিরির চূড়ায় অবস্থিত ক্রেটার হ্রদটি উপচে পড়ে, যার ফলে হঠাৎ বন্যা শুরু হয়। ছয়টি উপ-জেলার প্রায় ২৬টি গ্রাম বন্যায় মারাত্মকভাবে প্রভাবিত হয়েছিল। সরকারী পরিসংখ্যান অনুযায়ী ১৯৮১ সালের বন্যায় মৃতের সংখ্যা মোট ২৫১। আরও ১২০ জন নিহত এবং ১৫২ জন আহত হয়েছেন।
তীব্র বৃষ্টিপাতের কারণে পর্বতশিখরেরে একটি লাভা গম্বুজ ভেঙে পড়লে অগ্ন্যুৎপাত শুরু হয় বলে মনে করা হচ্ছে। বান্দুং ইনস্টিটিউট অফ টেকনোলজির একজন ভলক্যানোলজিস্ট বলেছেন যে অগ্ন্যুৎপাতের ধ্বংসাবশেষ প্রবাহ অতীতের অগ্ন্যুৎপাত থেকে উপাদান সংগ্রহ করেছিল। ভারী বৃষ্টিপাত শিখরে আগ্নেয়গিরির উপাদান ক্ষয় করে লাভা গম্বুজকে অস্থিতিশীল করে। ধসে পড়া গম্বুজটি আগ্নেয়গিরির ঢাল দিয়ে এগিয়ে আসা আগ্নেয়শিলা প্রবাহের একটি ধারা শুরু করে। জ্বালানি ও খনিজ সম্পদ মন্ত্রণালয়ের ভূতাত্ত্বিক বিভাগের একটি প্রতিবেদন অনুযায়ী, প্লামের উচ্চতা ৪৫ কিলোমিটারের মতো হতে পারে, যদিও দাবি করা হয়েছে যে উচ্চতা ছিল মাত্র ১১ কিলোমিটার। প্লামের উচ্চতা নির্ধারণের জন্য তদন্ত চলছে। ৫ ডিসেম্বর থেকে ৯ ডিসেম্বরের মধ্যে আটটি আগ্নেয়শিলা প্রবাহ পর্বতশৃঙ্গ থেকে ৩ কিলোমিটার বা তার বেশি পথ অতিক্রম করেছে। প্রবাহগুলি দক্ষিণ-পূর্ব দিকে এগিয়ে গিয়েছল।
এম এ সাত্তার মণ্ডল

এম এ সাত্তার মণ্ডল একজন বাংলাদেশী কৃষি অর্থনীতিবিদ। তিনি বাংলাদেশ কৃষি বিশ্ববিদ্যালয়ের (বাকৃবি) ২১তম উপাচার্য এবং বিশ্ববিদ্যালয়টির প্রথম ইমেরিটাস অধ্যাপক। গবেষণায় অবদান রাখার জন্য ২০২২ সালে তিনি একুশে পদক লাভ করেন।
বাংলাদেশ কৃষি বিশ্ববিদ্যালয়ের কৃষি অর্থনীতি ও গ্রামীণ সমাজবিজ্ঞান অনুষদ থেকে সাত্তার মণ্ডল স্নাতক ও স্নাতকোত্তর ডিগ্রি লাভ করেন। তিনি লন্ডন বিশ্ববিদ্যালয় থেকে কৃষি অর্থনীতিতে পিএইচডি ডিগ্রি অর্জন করেন এবং অক্সফোর্ড বিশ্ববিদ্যালয় থেকে পোস্ট ডক্টরাল গবেষণা সম্পন্ন করেন।
সাত্তার মণ্ডল বাংলাদেশ কৃষি বিশ্ববিদ্যালয়ের কৃষি অর্থনীতি বিভাগে দীর্ঘকাল অধ্যাপনা করেন। কর্মজীবনে তিনি বাকৃবির সিন্ডিকেট সদস্য, কৃষি অর্থনীতি ও গ্রামীণ সমাজবিজ্ঞান অনুষদের ডিন, বিভাগীয় প্রধান এবং বাংলাদেশ সরকারের পরিকল্পনা কমিশনের সদস্যসহ বিভিন্ন গুরুত্বপূর্ণ দায়িত্ব পালন করেন।
এম এ সাত্তার মণ্ডল বাংলাদেশ কৃষি বিশ্ববিদ্যালয়ের ২১তম উপাচার্য হিসেবে দায়িত্ব পালন করেন। তিনি বিশ্ববিদ্যালয়টির প্রথম ইমেরিটাস অধ্যাপক।
সাত্তার মণ্ডল উল্লেখযোগ্য সংখ্যক গ্রন্থ ও গবেষণামূলক প্রবন্ধের রচয়িতা। তিনি বাংলাদেশ জার্নাল অব এগ্রিকালচারাল ইকোনোমিক্স-এর সম্পাদক হিসেবেও দায়িত্ব পালন করেন।
তিনি বাংলাদেশ অর্থনীতি সমিতি, বাংলাদেশ বিজ্ঞান উন্নয়ন সমিতি, বাকৃবি শিক্ষক সমিতিসহ বিভিন্ন পেশাজীবী সংগঠনের সদস্য।
একসংকর জনন

একসংকর জনন () বংশগতি বিদ্যার একটি সুপরিচিত অধ্যায়। একজোড়া বিপরীত চারিত্রিক বৈশিষ্ট্য সম্পন্ন একই প্রজাতির দুটি জীবের মধ্যে সংকরায়ন ঘটানো হলে, তাকে একসংকর জনন বলে। এটি ঘটানোর জন্য একজোড়া বিপরীত চারিত্রিক বৈশিষ্ট্য সম্পন্ন একই প্রজাতির দুটি জীব নেওয়া হয়, যারা হোমোজাইগাস প্রকৃতির হয়।
উপরের ছবিতে লাল আর সাদা রং বিশিষ্ট দুটি জীবের মধ্যে সংকরায়ণ ঘটানো হয়েছে। এখানে লাল প্রকট বৈশিষ্ট্য ও সাদা প্রচ্ছন্ন বৈশিষ্ট্য।
P জনুর মধ্যে লাল বর্ণের জীবটির জিনোটাইপ RR ও সাদা বর্ণের জন্য WW। এখানে R প্রকট অ্যালিল ও W প্রচ্ছন্ন অ্যালিল। সংকরায়ণের ফলে উৎপন্ন প্রতিটি অপত্যতে (F) RW জিনোটাইপে R প্রকট হওয়ার জন্য লাল রঙের প্রকাশ ঘটেছে।
আবার F জনুর দুটি অপত্যের মধ্যে সংকরায়ণ ঘটানোর ফলে F জনুতে জিনগত সমাহার অনুযায়ী ৭৫% লাল ও ২৫% সাদা রঙের জীব তৈরী হয়েছে।
এটি মূলত দুটি অ্যালিলের মধ্যে কোনটি প্রকট তা নির্ধারণে সাহায্য করে।
সংকরায়ণের পর জীবের বহিরাকৃতি বা বাইরে প্রকাশিত লক্ষণকে ফিনোটাইপ বলে। কিন্তু সংকরায়ণের পর জাইগোট এর মধ্যের উপাদান বা জিন ঘটিত লক্ষণ কে জিনোটাইপ বলা হয়।
ফিনোটাইপ অনুপাত = ৩:১ এবং
জিনোটাইপ অনুপাত = ১:২:১
বিজ্ঞানী গ্রেগর জোহান মেন্ডেল মটর গাছ ("Pisum sativum") নিয়ে গবেষণা করেন ও বহু বৈশিষ্ট্যের ভিত্তিতে একসংকর জনন সম্পন্ন করেন। বৈশিষ্ট্যগুলি ছিল:
এদের প্রত্যেকটিকে নিয়ে একসংকর জনন সম্পন্ন করা সম্ভব।
জনিতৃ জনুতে মেন্ডেল দুটি উদ্ভিদ নেন, যাদের একটির উচ্চতা অপরটির তুলনায় বেশি। দুটোই হোমোজাইগাস প্রকৃতির হবার জন্য লম্বা উদ্ভিদের জিনোটাইপ TT ও বেঁটে উদ্ভিদের জিনোটাইপ tt। ছক অনুসারে T (লম্বা) প্রকট ও t (বেঁটে) প্রচ্ছন্ন অ্যালিল। দুটির যেকোনো একটিকে স্ত্রী ও অপরটিকে পুংলিঙ্গের নেওয়া হল। এদের মধ্যে সংকরায়ণ ঘটানো হলে প্রথম অপত্য জনু সৃষ্টি হয়।
প্রথম অপত্য জনুতে প্রতিটিই Tt (হেটেরোজাইগাস) হল। T প্রকট হবার জন্য প্রতিটিই লম্বা হল। এবার Tt প্রকৃতির দুটি বিপরীত লিঙ্গের উদ্ভিদ নিয়ে সংকরায়ণ করা হল। ফলাফল নীচের চেকার বোর্ডে দেখা যাবে:
উপরের চেকার বোর্ড থেকেই বোঝা যাচ্ছে যে,
মেন্ডেল এখান থেকে তার পৃথকভবনের সূত্র পান।
ভারোনিশ

ভারোনিশ (; আ-ধ্ব-ব:[vɐˈronʲɪʂ]) ইউরোপীয় রাশিয়ার মধ্যভাগে ভারোনিশ ওবলাস্তের (প্রশাসনিক অঞ্চল) নগরী ও প্রশাসনিক কেন্দ্র। এটি ভারোনিশ নদীর দুই পাড় জুড়ে দাঁড়িয়ে আছে; দানু নদীর সাথে ভারোনিশ নদীর সঙ্গমস্থল থেকে এর দূরত্ব প্রায় ১২ কিলোমিটার। শহরের আয়তন ৫৯৬ বর্গকিলোমিটার। ২০২০ সালে ভারোনিশ নগরীর প্রাক্কলিত জনসংখ্যা ছিল প্রায় ১০ লক্ষ ৫৮ হাজার। ফলে এটি রাশিয়ার ১৩তম সর্বোচ্চ জনবহুল নগরী।
১৫৮৬ সালে একটি দুর্গ হিসেবে লোকালয়টি প্রতিষ্ঠা করা হয়। পরবর্তীতে এটি ১৭শ শতকের শেষভাগ পর্যন্ত ক্রিমিয়ার তাতার জাতির লোকদের আক্রমণ থেকে রুশ রাজ্যকে রক্ষাকারী বেলগোরদ প্রতিরক্ষা রেখার অংশে পরিণত হয়েছিল। রাজা মহান ১ম পিওতর এখানে তার নৌবাহিনীর একটি ক্ষুদ্র বহর নির্মাণ করেন, যেটিকে তিনি আজভের তুর্কি দুর্গগুলির বিরুদ্ধে অভিযানে ব্যবহার করেন। একারণে ভারোনিশকে রুশ নৌবাহিনীর আঁতুড়ঘর হিসেবে গণ্য করা হয়। এছাড়া এটিকে রুশ বিমানসেনা তথা ছত্রীসেনাদের জন্মস্থল হিসেবেও বিখ্যাত; ১৯৩০ সালের আগস্ট মাসের ২ তারিখে ভারোনিশের কাছে রুশ ইতিহাসে প্রথমবারের মতো ১২ জন রুশ ছত্রীসেনার একটি দল অবতরণছত্র (প্যারাশুট) দিয়ে নেমে একটি কৌশলগত কাজ সম্পাদন করে।
ভারোনিশের স্টেপ সমভূমি অঞ্চলটিতে নিবিড় চাষাবাদের কারণে ভারোনিশ শস্য বাণিজ্য ও ময়দা পেষণের একটি প্রধান কেন্দ্রে পরিণত হয়। আধুনিককালে এসে ভারোনিশ শহর ভারোনিশ ওবলাস্তের অর্থনৈতিক কেন্দ্রে এবং গোটা রাশিয়ার বৃহত্তম অর্থনৈতিক কেন্দ্রগুলির একটি। এখানে বিভিন্ন ধরনের প্রকৌশলনির্ভর (যন্ত্রকৌশল, ইলেকট্রনীয় প্রকৌশল, বেতার প্রকৌশল), রাসায়নিক ও খাদ্য প্রক্রিয়াজাতকরণ শিল্পকারখানা গড়ে উঠেছে। একটি তাপবিদ্যুৎকেন্দ্র ও নভোভারোনিশস্কি পারমাণবিক শক্তিকেন্দ্র থেকে শহরে বিদ্যুৎ সরবরাহ করা হয়।
শহরে একটি বিশ্ববিদ্যালয়ের পাশাপাশি কৃষি, চিকিৎসা, পশুচিকিৎসা, বনবিজ্ঞান, ও শিক্ষক-প্রশিক্ষণ ইনস্টিটিউট আছে; সব মিলিয়ে ৩০টিরও বেশি উচ্চশিক্ষা প্রতিষ্ঠান আছে, যেগুলিতে ১ লক্ষ ২০ হাজার ছাত্রছাত্রী পড়াশোনা করে। এটিকে তাই "ছাত্রদের শহর" নামেও ডাকা হয়। নগরকেন্দ্রে সিংহভাগ প্রশাসনিক, সাংস্কৃতিক ও শিক্ষা প্রতিষ্ঠানগুলি অবস্থিত; এগুলি আয়তাকার জালিকার আকারে বিন্যস্ত। নগরকেন্দ্র থেকে পশ্চিমে নদীর নিচু, বালুময় পাড়ে শিল্প এলাকাগুলি অবস্থিত। শহরটি রাশিয়ার কৃষ্ণ মৃত্তিকা অঞ্চলের অর্থনৈতিক ও সাংস্কৃতিক হৃৎকেন্দ্র। প্রতি বছর বিখ্যাত প্লাতানভ শিল্পকলা উৎসবের আয়োজন করা হয়। শহরে ১৮শ শতকের স্থাপত্যের পুরাতন ভবনগুলির পাশেই আধুনিক স্থাপত্যের বিপণীকেন্দ্রগুলি দাঁড়িয়ে আছে।
ভারোনিশে শীতকালে ডিসেম্বর মাসে স্থায়ী বরফের আবরণ জমে। শীতকালে গড় তাপমাত্রা শূন্যের নিচে ৭.৬ ডিগ্রি সেলসিয়াস (সর্বনিম্ন শূন্যের নিচে ২০ ডিগ্রি সেলসিয়াসেরও নিচে নেমে যেতে পারে)। অন্যদিকে গ্রীষ্মকালগুলি উষ্ণ প্রকৃতির, গড় তাপমাত্রা ২২.৭ ডিগ্রি সেলসিয়াস।
ভারোনিশ একটি গুরুত্বপূর্ণ পরিবহন কেন্দ্র। শহরটি রাশিয়ার দক্ষিণ-পূর্ব রেলপথের উপর অবস্থিত, যে রেলপথটি পশ্চিম রাশিয়াকে উরাল পর্বতমালা অঞ্চল ও সাইবেরিয়া, ইউক্রেন এবং ককেসাস অঞ্চলের সাথে সংযুক্ত করেছে। রাশিয়ার রাজধানী মস্কো থেকে রাতের ট্রেনে এক রাতেই ভারোনিশ শহরে পৌঁছানো যায়। শহরটি রাশিয়ার এম৪ মহাসড়কের উপর অবস্থিত, যেটি মস্কো থেকে ভারোনিশ হয়ে রোস্তভ-না-দানু ও নোভোরোসিয়িস্ক পর্যন্ত বিস্তৃত। মস্কো থেকে এটি ৫২০ কিলোমিটার দক্ষিণে অবস্থিত। মহান পিওতর ভারোনিশ আন্তর্জাতিক বিমানবন্দরটির মাধ্যমে ভারোনিশ শহর থেকে মস্কো, সেন্ট পিটার্সবার্গ (সাংত পিতেরবুর্গ), সোচি, কালিনিনগ্রাদ, সামারা, ক্রাসনাদরসহ আরও অনেক প্রধান প্রধান রুশ শহরে বিমানপথে নিয়মিত যোগাযোগ বিদ্যমান। শহরের ভেতরে গণপরিবহন ব্যবস্থা মূলত মিনিবাস, বাস ও ট্রলিবাস নিয়ে গঠিত।
খাইবার পাখতুনখোয়ার তেহসিলের তালিকা

পাকিস্তানে তেহসিল হল একটি জেলার একটি প্রশাসনিক উপ-বিভাগ। সেগুলি ইউনিয়ন পরিষদে উপ-বিভক্ত। এখানে খাইবার পাখতুনখোয়ার সমস্ত তেহসিলের একটি তালিকা রয়েছে।
মুহাম্মদ আল রুমাইহি

মুহাম্মদ সাদ মারজুক আলমালা মারজুক আল রুমাইহি (, ; ৯ সেপ্টেম্বর ১৯৯০; মুহাম্মদ আল রুমাইহি নামে সুপরিচিত) হলেন একজন বাহরাইনী পেশাদার ফুটবল খেলোয়াড়। তিনি বর্তমানে বাহরাইনী ক্লাব মানামা এবং বাহরাইন জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় হিসেবে খেলেন।
২০০৮–০৯ মৌসুমে, বাহরাইনী ক্লাব বাহরাইনের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; বাহরাইনের হয়ে ছয় মৌসুম অতিবাহিত করার পর ২০১৪–১৫ মৌসুমে তিনি পূর্ব রিফায় যোগদান করেছেন। পূর্ব রিফায় এক মৌসুম অতিবাহিত করার পর হিদ্দের সাথে চুক্তি স্বাক্ষর করেছেন। পরবর্তীকালে, তিনি রিফার হয়ে খেলেছেন। ২০১৮–১৯ মৌসুমে, তিনি রিফা হতে বাহরাইনী ক্লাব মানামায় যোগদান করেছেন।
২০১০ সালে, রুমাইহি বাহরাইন অনূর্ধ্ব-২৩ দলের হয়ে বাহরাইনের বয়সভিত্তিক পর্যায়ে অভিষেক করেছিলেন। প্রায় ১ বছর যাবত বাহরাইনের বয়সভিত্তিক দলের হয়ে খেলার পর, তিনি ২০১০ সালে বাহরাইনের হয়ে আন্তর্জাতিক পর্যায়ে অভিষেক করেছেন; বাহরাইনের জার্সি গায়ে তিনি এপর্যন্ত ৪০ ম্যাচে ১৬টি গোল করেছেন।
মুহাম্মদ সাদ মারজুক আলমালা মারজুক আল রুমাইহি ১৯৯০ সালের ৯ই সেপ্টেম্বর তারিখে বাহরাইনের মানামায় জন্মগ্রহণ করেছেন এবং সেখানেই তার শৈশব অতিবাহিত করেছেন।
রুমাইহি বাহরাইন অনূর্ধ্ব-২৩ দলের হয়ে খেলার মাধ্যমে বাহরাইনের প্রতিনিধিত্ব করেছেন।
২০১০ সালের ১৯শে সেপ্টেম্বর তারিখে, ২০ বছর ও ১০ দিন বয়সে, ডান পায়ে ফুটবল খেলায় পারদর্শী রুমাইহি জর্ডানের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বাহরাইনের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচটি জর্ডান ২–০ গোলের ব্যবধানে জয়লাভ করেছিল। বাহরাইনের হয়ে অভিষেকের বছরে রুমাইহি সর্বমোট ২ ম্যাচে অংশগ্রহণ করেছেন।
উত্তর মধ্য রেল

উত্তর মধ্য রেল হল ভারতের ১৮টি রেল অঞ্চলের মধ্যে একটি। এনসিআর-এর বৃহত্তম রেলওয়ে স্টেশন হল কানপুর সেন্ট্রাল । এটির সদর দপ্তর এলাহাবাদে এবং তিনটি বিভাগ নিয়ে গঠিত: এলাহাবাদ বিভাগ, ঝাঁসি বিভাগ, পূর্ববর্তী উত্তর রেলের আগ্রা বিভাগ, পূর্ববর্তী মধ্য রেলের ঝাঁসি বিভাগ এবং নতুন আগ্রা বিভাগ। 
১ এপ্রিল ২০০৩-এ উত্তর মধ্য রেলের জন্ম হয়। উত্তর মধ্য রেল উত্তর-মধ্য ভারতের দিল্লি, উত্তরপ্রদেশ, রাজস্থান ও হরিয়ানা জুড়ে বিস্তৃত।
ডিসেম্বর ২০১৭-এ, ভারতীয় রেল প্রথমবারের মতো ৬,০৯৫টি জিপিএস-সক্ষম "ফগ পাইলট অ্যাসিসট্যান্স সিস্টেম" রেল সিগন্যালিং ডিভাইসগুলি চারটি সবচেয়ে বেশি প্রভাবিত অঞ্চলে যুক্ত করা হয়ছে, যেমন উত্তর রেল, উত্তর মধ্য রেল, উত্তর পূর্ব রেল এবং উত্তর পশ্চিম রেল, করে ট্রেনের ডাইভারদের শামুকের গতিতে চলমান ট্রেনগুলিকে পরিবর্তন করতে ট্রেনের ট্র্যাকে আতশবাজি রাখার পুরানো অভ্যাস থেকে দূরে। এই ডিভাইসগুলির সাহায্যে, ট্রেনের পাইলটরা আগে থেকেই সংকেতগুলির অবস্থান, লেভেল-ক্রসিং গেট এবং এই জাতীয় অন্যান্য মার্কার সম্পর্কে সঠিকভাবে জানেন। 
ভারতের কেন্দ্রস্থলে পরিবেশন করা, উত্তর মধ্য রেল নিম্নলিখিত তিনটি বিভাগ নিয়ে গঠিত। 
অঞ্চলটি উপরে উল্লিখিত তিনটি বিভাগ জুড়ে বিস্তৃত। এটি উত্তরে গাজিয়াবাদ (ব্যতীত) থেকে পূর্বে মুঘলসরাই (বাদ) পর্যন্ত নয়াদিল্লি - হাওড়া ট্রাঙ্ক রুটে এবং পালওয়াল (বাদ দিয়ে) থেকে নয়াদিল্লি মুম্বই / চেন্নাই করিডোরে বিনা (বাদ) পর্যন্ত বিস্তৃত। উত্তর মধ্য রেল ইউপি, হরিয়ানা, রাজস্থান এবং মধ্যপ্রদেশের প্রায় ৩,০৬২ রুট কিমি বিজি নিয়ে বিস্তৃত রয়েছে যার মধ্যে প্রধানত ডাবল লাইন-বিদ্যুতায়িত বিভাগ রয়েছে যা গোল্ডেন চতুর্ভুজের বাহু এবং কর্ণকে সংজ্ঞায়িত করে। NCR ২০২টি প্রধান লাইন স্টেশন এবং ২৩১টি শাখা লাইন স্টেশন নিয়ে গঠিত। এই অঞ্চলটি ট্রেনের জন্য একটি করিডোর তৈরি করে প্রায় দিকনির্দেশনা যেমন। পূর্ব থেকে উত্তর এবং উত্তর থেকে পূর্ব পর্যন্ত মোট ২৯ জোড়া মেল-এক্সপ্রেস ট্রেন প্রতিদিন পশ্চিম/দক্ষিণ থেকে উত্তর এবং উত্তর থেকে দক্ষিণ/পশ্চিমে মোট ৩৭ জোড়া মেল/এক্সপ্রেস ট্রেন। প্রতিদিন পূর্ব থেকে দক্ষিণ-পশ্চিম এবং দক্ষিণ-পশ্চিম থেকে পূর্ব পর্যন্ত মোট 25 জোড়া মেল/এক্সপ্রেস ট্রেন প্রতিদিন পূর্ব থেকে পশ্চিম এবং পশ্চিম থেকে পূর্ব পর্যন্ত মোট ১২ জোড়া মেল/এক্সপ্রেস ট্রেন প্রতিদিন।
উত্তর মধ্য রেলওয়েতে দুটি ওয়ার্কশপ রয়েছে। ঝাঁসির ওয়াগন মেরামত কর্মশালা ভারতীয় রেলওয়ের ওয়াগন স্টক মেরামতের সাথে সম্পর্কিত এবং ১৮৯৫ সালে প্রতিষ্ঠিত হয়েছিল। রেল স্প্রিং কারখানা, সিথৌলি এবং গোয়ালিয়র কোচিং স্টক স্প্রিংস এবং লোকোমোটিভ স্প্রিংস তৈরির সাথে সম্পর্কিত। এনসিআর-এ একটি বৈদ্যুতিক লোকো শেডও রয়েছে যেখানে মগধ এক্সপ্রেসের ক্ষতিগ্রস্ত ইঞ্জিনগুলি দিল্লি - হাওড়া দুরন্ত এক্সপ্রেস চালানোর জন্য আধুনিক প্রযুক্তিতে লাগানো হয়েছে। এনসিআর-এর ৬৯,৬৪৪ জন কর্মী সদস্য রয়েছে। এনসিআর জাতীয় সৌর মিশনের অধীনে সৌর বিদ্যুতের ব্যবহার বাড়ানোর প্রয়াসে ঝাঁসি জংশন রেলওয়ে স্টেশনের ওয়াগন মেরামত কর্মশালায় মোট 1.5 মেগাওয়াট রুফটপ সোলার পাওয়ার প্রকল্প ইনস্টল করার জন্য গোয়ালিয়রের একটি কোম্পানি ভিভান সোলারকে বেছে নিয়েছে। কোম্পানি কমপ্লেক্সের উৎপাদন শেড এবং পরিষেবা ভবনগুলিতে ছাদে সোলার প্যানেল ইনস্টল করবে। 
উত্তর মধ্য রেলওয়ে ভারতের প্রাণকেন্দ্রে অবস্থিত নএবং িম্নলিখিত তিনটি বিভাগ নিয়ে গঠিত।
অচিন্ত্য ভেদ অভেদ

অচিন্ত্য ভেদ অভেদ () হল বেদান্তের একটি শাখা দর্শন যা অকল্পনীয় একত্ব ও পার্থক্যের দর্শনের প্রতিনিধিত্ব করে। সংস্কৃত ভাষায় অচিন্ত্য অর্থ 'অকল্পনীয়', ভেদ অর্থ 'পার্থক্য', এবং অভেদ অর্থ 'অ-পার্থক্য'।
গৌড়ীয় বৈষ্ণব ধর্মীয় ঐতিহ্য এই শব্দটিকে সৃষ্টি ও স্রষ্টার (কৃষ্ণ, স্বয়ং ভগবান), ঈশ্বর এবং তাঁর শক্তির মধ্যে সম্পর্ক সম্পর্কিত শব্দটিকে ব্যবহার করে। এটা বিশ্বাস করা হয় যে এই দর্শনটি আন্দোলনের ধর্মতাত্ত্বিক প্রতিষ্ঠাতা চৈতন্য মহাপ্রভু দ্বারা শেখানো হয়েছিল এবং অন্যান্য বৈষ্ণব সম্প্রদায় থেকে গৌড়ীয় ঐতিহ্যকে আলাদা করে। এটিকে মধ্বাচার্যের কঠোর দ্বৈতবাদী (দ্বৈত) ধর্মতত্ত্ব এবং শংকরাচার্যের যোগ্য অদ্বৈতবাদ এর একীকরণ হিসাবে বোঝা যায়।
ঐতিহাসিকভাবে হিন্দুধর্মের মধ্যে জীবের (জীব বা আত্মা) এবং ঈশ্বর (ঈশ্বর, ব্রহ্ম বা ভগবান) মধ্যে সম্পর্ক সম্পর্কিত দুটি পরস্পরবিরোধী দর্শন রয়েছে। অদ্বৈত দর্শনগুলি অদ্বৈতবাদী দৃষ্টিভঙ্গিকে জোর দেয় যে ব্যক্তি আত্মা ও ঈশ্বর এক ও অভিন্ন, যেখানে দ্বৈত দর্শনগুলি দ্বৈতবাদী যুক্তি দেয় যে ব্যক্তি আত্মা ও ঈশ্বর চিরন্তন পৃথক। অচিন্ত্য-ভেদ-অভেদের দর্শনে উভয় দৃষ্টিভঙ্গির উপাদান রয়েছে। জীবন্ত আত্মা অভ্যন্তরীণভাবে পরমেশ্বর ভগবানের সাথে যুক্ত, এবং এখনও একই সময়ে ঈশ্বরের মতো নয় - এই সম্পর্কের সঠিক প্রকৃতি মানব মনের কাছে অকল্পনীয়। আত্মাকে পরমেশ্বর ভগবানের অংশ হিসাবে বিবেচনা করা হয়। গুণমানে একই তবে পরিমাণে নয়। ভগবান পূর্ণতায় সমস্ত ঐশ্বর্য ধারণ করেছেন, আত্মা আত্মা অবশ্য, তাঁর ঐশ্বরিক ঐশ্বর্যের আংশিক অভিব্যক্তি রয়েছে। এই প্রসঙ্গে ঈশ্বরকে আগুনের সাথে তুলনা করা হয় এবং আত্মাকে শিখা থেকে স্ফুলিঙ্গ হিসাবে দেখা যায়।
অচিন্ত্য-ভেদ-অভেদ তত্ত্বের ধর্মতাত্ত্বিক নীতি এই রহস্যের মিলন ঘটায় যে ঈশ্বর একই সাথে "তাঁর সৃষ্টির সাথে এক ও ভিন্ন"। এই অর্থে বৈষ্ণব ধর্মতত্ত্ব সর্বজনীনতাবাদী কারণ এটি কোনোভাবেই ঈশ্বরের (বিষ্ণু) নিজস্ব ব্যক্তিগত রূপে পৃথক অস্তিত্বকে অস্বীকার করে না। যাইহোক, একই সময়ে, সৃষ্টি (বা যাকে বৈষ্ণব ধর্মতত্ত্বে 'মহাজাগতিক প্রকাশ' বলা হয়েছে) ঈশ্বর থেকে কখনও বিচ্ছিন্ন হয় না। তিনি সর্বদা তার সৃষ্টির উপর সর্বোচ্চ নিয়ন্ত্রণ অনুশীলন করেন। কখনও কখনও সরাসরি, কিন্তু বেশিরভাগ সময় পরোক্ষভাবে তার বিভিন্ন ক্ষমতা বা শক্তির (প্রকৃতি) মাধ্যমে। মাকড়সা ও তার জালের উদাহরণ দেওয়া হয়েছে; মাটি ও গাছপালা যেগুলো বের হয় এবং মানুষের শরীরে চুল পড়ে।
এ সি ভক্তিবেদান্ত স্বামী প্রভুপাদ এর মতে, "যে ব্যক্তি ঈশ্বরকে জানে সে জানে যে নৈর্ব্যক্তিক ধারণা এবং ব্যক্তিগত ধারণা একই সাথে সবকিছুর মধ্যে উপস্থিত রয়েছে এবং কোন দ্বন্দ্ব নেই। তাই ভগবান চৈতন্য তাঁর মহৎ মতবাদ প্রতিষ্ঠা করেছেন: অচিন্ত্য ভেদ-ও-অভেদ-তত্ত্ব -- যুগপৎ একতা ও পার্থক্য।" সাদৃশ্য প্রায়ই এই প্রসঙ্গে একটি ব্যাখ্যা হিসাবে ব্যবহৃত হয় সূর্য ও সূর্যের মধ্যে সম্পর্কের মধ্যে। উদাহরণস্বরূপ, সূর্য ও সূর্যালোক উভয়ই একই বাস্তবতার অংশ, কিন্তু আপনার ঘরে সূর্যালোকের রশ্মি থাকার মধ্যে অনেক পার্থক্য রয়েছে, এবং সূর্যের সান্নিধ্যে থাকা। গুণগতভাবে সূর্য ও সূর্যালোক আলাদা নয়, তবে পরিমাণে তারা খুব আলাদা। এই সাদৃশ্যটি জীব এবং ঈশ্বরের ক্ষেত্রে প্রযোজ্য - জীব পরম সত্তার অনুরূপ গুণের সত্তা, কিন্তু গুণগুলিকে অসীম পরিমাণে ভাগ করে না, যেমন স্বয়ং ঈশ্বরের ব্যক্তিত্ব। এইভাবে আত্মা ও পরমেশ্বর ভগবানের মধ্যে পার্থক্য রয়েছে।
জঁ এফালা

জঁ এফালা কোমগেপ (; ১১ আগস্ট ১৯৯২; জঁ এফালা নামে সুপরিচিত) হলেন একজন ক্যামেরুনীয় পেশাদার ফুটবল খেলোয়াড়। তিনি বর্তমানে নাইজেরীয় ক্লাব আকওয়া ইউনাইটেড এবং ক্যামেরুন জাতীয় দলের হয়ে গোলরক্ষক হিসেবে খেলেন।
২০১০–১১ মৌসুমে, ক্যামেরুনীয় ফুটবল ক্লাব ফোভু ক্লাব বাহামের যুব পর্যায়ের হয়ে খেলার মাধ্যমে এফালা ফুটবল জগতে প্রবেশ করেছেন এবং এই দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১২–১৩ মৌসুমে, ক্যামেরুনীয় ক্লাব কোতোঁ স্পোর্টের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; কোতোঁ স্পোর্টের হয়ে ৩ মৌসুমে ৯৬ ম্যাচে অংশগ্রহণ করার পর ২০১৪–১৫ মৌসুমে তিনি লুমে যোগদান করেছেন। লুমে দুই মৌসুম অতিবাহিত করার পর কানোন ইয়াউন্দের সাথে চুক্তি স্বাক্ষর করেছেন। পরবর্তীকালে, তিনি কোতোঁ স্পোর্টের হয়ে খেলেছেন। ২০১৯–২০ মৌসুমে, তিনি কোতোঁ স্পোর্ট হতে নাইজেরীয় ক্লাব আকওয়া ইউনাইটেডে যোগদান করেছেন।
২০১১ সালে, এফালা ক্যামেরুন অনূর্ধ্ব-২০ দলের হয়ে ক্যামেরুনের বয়সভিত্তিক পর্যায়ে অভিষেক করেছিলেন। প্রায় ১ বছর যাবত ক্যামেরুনের বয়সভিত্তিক দলের হয়ে খেলার পর, তিনি ২০১২ সালে ক্যামেরুনের হয়ে আন্তর্জাতিক পর্যায়ে অভিষেক করেছেন; ক্যামেরুনের জার্সি গায়ে তিনি এপর্যন্ত ২ ম্যাচে অংশগ্রহণ করেছেন।
জঁ এফালা কোমগেপ ১৯৯২ সালের ১১ই আগস্ট তারিখে ক্যামেরুনের এমফুতে জন্মগ্রহণ করেছেন এবং সেখানেই তার শৈশব অতিবাহিত করেছেন।
এফালা ক্যামেরুন অনূর্ধ্ব-২০ দলের হয়ে খেলার মাধ্যমে ক্যামেরুনের প্রতিনিধিত্ব করেছেন।
২০১২ সালের ১৯শে ডিসেম্বর তারিখে, ২০ বছর, ৪ মাস ও ৮ দিন বয়সে, ডান পায়ে ফুটবল খেলায় পারদর্শী এফালা অ্যাঙ্গোলার বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে ক্যামেরুনের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচটি অ্যাঙ্গোলা ১–০ গোলের ব্যবধানে জয়লাভ করেছিল। ক্যামেরুনের হয়ে অভিষেকের বছরে এফালা সর্বমোট ১ ম্যাচে অংশগ্রহণ করেছেন।
১২৮ নং ওয়ার্ড, কলকাতা পৌরসংস্থা

ওয়ার্ড নং ১২৮, কলকাতা পৌরসংস্থা হল কলকাতা পৌরসংস্থার ১৪ নং বরোতে অবস্থিত একটি প্রশাসনিক বিভাগ, যা ভারতের পশ্চিমবঙ্গ রাজ্যের বেহালা (রামনারায়ণ গভর্নমেন্ট কলোনি-ধামরাজটোলা-সেন পল্লী-নিমতলা) এলাকার কিছু অংশকে কভার করে।
১২৮ নং ওয়ার্ডটি উত্তরে পোরুই দাসপাড়া রোড, পোরুই কাঁচা রোড এবং ফকির পাড়া রোড দ্বারা সীমানাযুক্ত; ডায়মন্ড হারবার রোডের পূর্বে; হো চি মিন সরণির দক্ষিণে; এবং পশ্চিমে সোনামুখী, সরসুনা ও সিব্রামপুর মৌজা বরাবর টানা রেখা দ্বারা পশ্চিমে অবস্থিত।
ওয়ার্ডটি কলকাতা পুলিশের পর্ণশ্রী থানা দ্বারা পরিসেবা করা হয়। 
বেহালা মহিলা থানা দক্ষিণ পশ্চিম বিভাগের এখতিয়ারের অধীনে সমস্ত পুলিশ জেলাকে কভার করে, অর্থাৎ সরসুনা, তারাতলা, বেহালা, পর্ণশ্রী, ঠাকুরপুকুর ও হরিদেবপুর। 
ভারতের ২০১১ সালের আদমশুমারি অনুসারে, ১২৮ নং ওয়ার্ড, কলকাতা মিউনিসিপ্যাল কর্পোরেশনের মোট জনসংখ্যা ছিল ৩২,১৭৯ জন, যার মধ্যে ১৬,০৪১ (৫০%) পুরুষ এবং ১৬,১৩৮ (৫০%) মহিলা। ৬ বছরের নিচে জনসংখ্যা ছিল ২,০১১ জন। ১২৮ নং ওয়ার্ডে মোট শিক্ষিতের সংখ্যা ছিল ৩০,১৬৮ (৬ বছরের বেশি জনসংখ্যার ৯২.৬৭%)। 
ওয়ার্ডটি একটি সিটি মিউনিসিপ্যাল কর্পোরেশন কাউন্সিল নির্বাচনী এলাকা গঠন করে এবং এটি বেহালা পশ্চিম বিধানসভা কেন্দ্র